text:
रायपुर। छत्तीसगढ़ संचार क्रांति योजना (स्काई) के विस्तार करत हुए मुख्यमंत्री रमन सिंह ह कालेज के छात्र मन के संग आई.टी.आई./डिप्लोमा करइया विद्यार्था मन ल घलोक ये योजना म स्मारट फोन दे के घोसना करिन हे।
मुख्यमंत्री रमन सिंह ह छत्तीसगढ़ संचार क्रांति योजना (स्काई) के समीक्षा बइठक म कहिन कि राज्य के कॉलेज मन म अध्ययनरत समस्त नियमित विद्यार्थी मन ल ये योजना के प्रथम चरण़ म शामिल करत हुए उमन ल स्मारट फोन दे जाही। सीएम ह अधिकारी मन ल जुलाई 2018 के मध्य म पूरा छत्तीसगढ़ म मोबाइल तिहार मनाय के घलोक निरदेस दे हे।
अधिकारी मन के बइठक म बताय गेहे कि वरतमान सत्र म अंतिम बछर म अध्ययन करइया विद्यार्था मन ल योजना के लाभ नइ मिलत रहिस हे। काबर कि अइसे विद्यार्थी आघू सत्र म स्नातकोत्तर म प्रवेस प्राप्त कर योजना के लाभारथी बन सकत रिहिन हे। लेकिन मुख्यमंत्री रमन सिंह ह जम्मो नियमित विद्यार्था मन ल स्मारट फोन वितरित करे दे निरदेस दिस हे।
येकर संगं संग आई.टी.आई./डिप्लोमा करइया विद्यार्थी मन ल घलोक स्काई योजना के प्रथम फेज म सामिल कर हाउसहोल्ड स्मार्टफोन वितरित करे के के निरनय ले गेहे। येकर ले कुल हितग्राही विद्यार्थी मन के संख्या लगभग 5 लाख हो जाही। नवा प्रवेश प्राप्त करइया विद्यार्थिी मन ल मार्च 2019 के बाद अउ अन्य सबो विद्यार्थी मन सितबंर 2018 ले पहिली स्मारट फोन के वितरण करे जाही।


c: text/html

text:
बालोद । दुर्ग रेंज के आईजी जीपी सिंह ह वार्सिक निरीक्षन करे बर बालोद पहुंचिस। जिहां ओहर जिला के डौंडी महामाया थाना के निरीक्षन करिस, अऊ पुलिस दरबार लगाके पुलिस वाला मन के समस्या सुनिस। जेकर बाद ओहर आदिम जाति कल्याण थाना के उद्घाटन करके जिला ल नवा सउगात दिस। IG ह बताइस कि ये वार्सिक निरीक्षन म बालोद जिला के पुलिस टीम अच्छा काम करत हे। पुलिस ल बेरा-बेरा म जे चुनौती मिलथे ओला घलो बेहतर तरीका ले पूरा करे जात हे। ये बेरा पुलिस अधीक्षक आईके एलिसेला, अतिरिक्त पुलिस अधीक्षक जे आर ठाकुर सहित जम्मो पुलिस अधिकारी अऊ थाना प्रभारी उपस्थित रहिन।
Home ताजा समाचार बालोद म आदिम जाति कल्याण थाना खुलिस

robotstxt: allowed

filter: keep


text:
रायपुर। मुख्य निर्वाचन पदाधिकारी अउ स्वास्थ्य विभाग म प्रमुख सचिव सुब्रत साहू ल अब एक ठन जगह म कारय करना पड़ही। चुनाव आयोग ह छत्तीसगढ़ सरकार ल कहिस कि वोह अब सुब्रत साहू ल दू छन विभाग म कारय करे के अनुमति नइ दे सकय। एखर पहिलि भी सरकार ह केन्द्रीय चुनाव आयोग ल पत्र लिखके प्रमुख सचिव सुब्रत साहू ल एक्सटेंशन दिलवा चुके हे। करीब एक साल पहिली सुब्रत साहू ल चुनाव आयोग के कमान सौंपेगे रिहिस हे। तब ले वो ह चुनाव आयोग अउ स्वास्थ्य विभाग दूनों के काम संभालत हे। सरकार ह केन्द्रीय चुनाव आयोग ले कहे रिहिस कि उँखर पास आईएएस के कमी हे, एखर सेती सुब्रत साहू ल दूनों जगह म कारय करे के अनुमति प्रदान करे जाए। सरकार अब तक दू बार आयोग म आवेदन लगा चुके हे। विधानसभा चुनाव करीब आठ महीना बाद होवइया हे।अइसे मे चुनाव आयोग के जुम्मेदारी बढ़ जाथे। एखर सेती चुनाव आयोग सरकार ल अउ समय नइ दे सकय। आयोग ह सरकार ल मार्च तक समय देय हवय कि वो ह अधिकारी के व्यवस्था कर ले, ताकि प्रमुख सचिव सुब्रत साहू ल केवल चुनाव आयोग के प्रभार दिए जा सकय।
Home ताजा समाचार सुब्रत साहू ल छोड़े ल पड़ही स्वास्थ्य विभाग..


text:
नोटबंदी के बाद ले चारो मुड़ा इहिच गोठ सबोच के मॅुह म। अब का होही भाई समारू, कइसे करबोन ग बुधारू? जेन कभु टीबी, रेडियो अउ पेपर ले दुरिहा हावय तेने मन रई-रई के आरो लेवत रिथे। अऊ कोनो नवा खबर आगे का रे तिहारू? दसरू हर समारू, बुधारू अउ तिहारू सहिक छोटे पोटा के नइये। छाती फूलोवत किथे- जेन गड़ौना मन गड़िया-गड़िया के राखे हावय तेन मन फिकर करय। मुरहा-पोट्टा कना पइसच नइये तव फिकर काके! धरे हाबन तेन हमर कमई के पइसा आए। आयकर ल सबूत जाही तव गरीब मजदूर मनके ओनहा ल संझाकुन निचो के देख लेही। चेंदरा ले अतका पछिना चुचवाही के धनाहरी-पेटकाप्टी मन बूड़ मरही। मोदी के एक बात अऊ बड़ निक लागिस। ओमन अपन सबो मंत्री मनके खाता के जानकारी मांगे हावय। मंत्री का कका, सबो सरकारी अफसर-कर्मचारी मनके खाता के जांच होवय। गरीब के हक मार-मार के अपन म भोभस भरे हावय।
होये के रिहिस तने होगे। आगू अवइया दिन म का होही येकर गुनान करे जाय तव अब सबके हाथ म एकक मोबाइल होना घातेच जरूरी होही। वहू म इंटरनेट डाटा राहय। सरी कामकाज नेट बैंकिंग ले होही। थइला अउ घर नगद रूपिया रखना नइये। हमर बैंक खाता म पइसा माढ़ेच-माढ़े लेन-देन चलत रइही। ताजा खबर के मुताबिक अब मोबाइल, बैंक एप, पेटीएम, एसएमएस, के झंझट तको करे बर नइ लागय। चेक, डीडी, एटीएम, क्रेडिट, डेबिड कार्ड कुछूच नइ लागय। अब तो आधार नंबर ले लेन-देन के उदीम करे के जोंगत हावय सरकार। माने बइठे-बइठे देखव तमासा, आगे-आगे होता है क्या-क्या।
बड़हर मन तो सबला आसानी ले कर लेही, बीच वाले मन तको धीरे-धीरे लाइन म आ जही। लेकिन फदक जही अनपढ़ गरीबहा मन। नतो मोबाइल जाने, न इंटरनेट। कइसे कैशलेस होही? मोबाइल अउ नेट डाटा कोन देही? सबले मुस्कुल तो डोकरी दाई अउ बबा के होही। आज समाज म भरोसा के आदमी घलोक तो नइये। जेने ल नंबर देबे तेने दूनंबरी कर देही तव। अम्मट ले निकल के चूररूक म परउल हो जही। नोटबंदी के फैसला के बाद ले आरबीआई ह कोनो कोती बाढ़ तव कोनो कोती सुक्खा के हालात बना दे हावय। उपराहा म आयकर ह लिमिट-लिमिट करत हावय तभो ले बैंक अउ एटीएम नो कैश के बोर्ड चिपकाये बइठे हाबे। बैंक के बाबू मन आगू एसी म माछी मारत राहय तेन मन उवत के बुढ़त कमावत खाताधारी मनला कोसत रइथे। करे कोनो अऊ, भरे कोनो अऊ। 10 प्रतिशत गद्दार के भगुतना ल 90 प्रतिशत वफादार मन भुगतत हावय। तभो ले गम नइये। कम से कम दूनंबरी करइया मनतो चेतही। चलव इही ओढ़र म डिजिटल हो जबो हम सब। अबही के बखत ल देखत रिलाइंस के जियो वाले मनके तको गुनगान करे बर परही काबर के अभी ऊंकरे डाबा भरे हावय। दुनिया ल काहत हावय जियो डिजिटल इंडिया, न गोठबात के पइसा न इंटरनेट के। फोकट म अनलिमिटेड 4 जी डेटा रिलाइंस वाले मन अपन जियो सिम म देवत हावय। आगू 31 दिसंबर के बंद ले होवइया रिहिसे फेर अब मार्च तक बाढ़गे। ठट्ठा करे के बेरा नइये नइते आरबीआई अउ आयकर देवता मन सो बिनती करत पहिली इही मांगतेन के अब 4 जी मोबाइल अउ जियो सिम कार्ड दे देवा...।
होये के रिहिस तने होगे। आगू अवइया दिन म का होही येकर गुनान करे जाय तव अब सबके हाथ म एकक मोबाइल होना घातेच जरूरी होही। वहू म इंटरनेट डाटा राहय। सरी कामकाज नेट बैंकिंग ले होही। थइला अउ घर नगद रूपिया रखना नइये। हमर बैंक खाता म पइसा माढ़ेच-माढ़े लेन-देन चलत रइही। ताजा खबर के मुताबिक अब मोबाइल, बैंक एप, पेटीएम, एसएमएस, के झंझट तको करे बर नइ लागय। चेक, डीडी, एटीएम, क्रेडिट, डेबिड कार्ड कुछूच नइ लागय। अब तो आधार नंबर ले लेन-देन के उदीम करे के जोंगत हावय सरकार। माने बइठे-बइठे देखव तमासा, आगे-आगे होता है क्या-क्या।
बड़हर मन तो सबला आसानी ले कर लेही, बीच वाले मन तको धीरे-धीरे लाइन म आ जही। लेकिन फदक जही अनपढ़ गरीबहा मन। नतो मोबाइल जाने, न इंटरनेट। कइसे कैशलेस होही? मोबाइल अउ नेट डाटा कोन देही? सबले मुस्कुल तो डोकरी दाई अउ बबा के होही। आज समाज म भरोसा के आदमी घलोक तो नइये। जेने ल नंबर देबे तेने दूनंबरी कर देही तव। अम्मट ले निकल के चूररूक म परउल हो जही। नोटबंदी के फैसला के बाद ले आरबीआई ह कोनो कोती बाढ़ तव कोनो कोती सुक्खा के हालात बना दे हावय। उपराहा म आयकर ह लिमिट-लिमिट करत हावय तभो ले बैंक अउ एटीएम नो कैश के बोर्ड चिपकाये बइठे हाबे। बैंक के बाबू मन आगू एसी म माछी मारत राहय तेन मन उवत के बुढ़त कमावत खाताधारी मनला कोसत रइथे। करे कोनो अऊ, भरे कोनो अऊ। 10 प्रतिशत गद्दार के भगुतना ल 90 प्रतिशत वफादार मन भुगतत हावय। तभो ले गम नइये। कम से कम दूनंबरी करइया मनतो चेतही। चलव इही ओढ़र म डिजिटल हो जबो हम सब। अबही के बखत ल देखत रिलाइंस के जियो वाले मनके तको गुनगान करे बर परही काबर के अभी ऊंकरे डाबा भरे हावय। दुनिया ल काहत हावय जियो डिजिटल इंडिया, न गोठबात के पइसा न इंटरनेट के। फोकट म अनलिमिटेड 4 जी डेटा रिलाइंस वाले मन अपन जियो सिम म देवत हावय। आगू 31 दिसंबर के बंद ले होवइया रिहिसे फेर अब मार्च तक बाढ़गे। ठट्ठा करे के बेरा नइये नइते आरबीआई अउ आयकर देवता मन सो बिनती करत पहिली इही मांगतेन के अब 4 जी मोबाइल अउ जियो सिम कार्ड दे देवा...।
नोटबंदी विशेष लेख का अन्य लिंक-
छत्तीसगढ़ी में पढ़े-: बिसरगे सुरता अदला-बदली ले निस्तार के... वस्तु विनिमय
हिन्दी में पढ़े -: लाख रूपये वाले चिंता में डूबे है और करोड़ों-अरबों वाले की चिन-ता ता, चिता-चिता...
और ये भी-; जियो सिम के लिये फड़फड़ाते 2G, 3G एंड्रॉयड
और ये भी-; जियो सिम के लिये फड़फड़ाते 2G, 3G एंड्रॉयड


text:
कहिनी : ईरखा अउ घंमड के फल
– भगवान कृष्ण मंझनिया के आराम करत राहय। घमण्ड से चूर दुरयोधन भगवान के मुड़सरिया कोती बइठ के कृष्ण के नींद खुले के इंतजार करे लगथे। ओतके बेर अर्जुन घलो मदद के नाम से पहुंचथे। ओला देख के दुरयोधन के मन में भय समा जाथे के अर्जुन तो कृष्ण के फुफेरा भाई ए अउ ओखर झुकाव घलो पाण्डव कोती हे। दुरयोधन के जनम-जनम के सकलाय इरखा उबले लगथे।
– अइसे कोन भारतवासी हो ही जेला रामायन अउ महाभारत के किस्सा बने नई लगत हो ही। ये दूनों ग्रंथ हरेक भारतवासी के दिलों-दिमाग में रचे-बसे हवय। तभे तो एखर प्रसंग ल कतको बार सुनव-पढ़व, हर बार येमा मन रम जाथे। महाभारत के एक ठन नानकुन प्रसंग हे जेमा ये पता चलथे के ईरखा अउ घमंड कइसे आदमी के बुद्धि ल भ्रष्ट कर दे थे।
– लाख कोसिस करे के बाद महाभारत युद्ध ल टारे नी जा सकिस। कौरव अउ पाण्डव दुनों कोती ले युद्ध के तियारी सुरू हो जाथे। दुनो पक्ष भगवान कृष्ण से घलो मदद पाना चाहथे। वो समय भगवान कृष्ण द्वारिका म चलदे राहय। पहिली दुरयोधन पहुंचथे। भगवान कृष्ण मंझनिया के आराम करत राहय। घमण्ड से चूर दुरयोधन भगवान के मुड़सरिया कोती बइठ के कृष्ण के नींद खुले के इंतजार करे लगथे। ओतके बेर अर्जुन घलो मदद के नाम से पहुंचथे। ओला देख के दुरयोधन के मन में भय समा जाथे के अर्जुन तो कृष्ण के फुफेरा भाई ए अऊ ओखर झुकाव घलो पाण्डव कोती हे, दुरयोधन के जनम-जनम के सकलाय इरखा उबले लगथे। फेर ये सोच के मन मढ़ाथे के पहिली मय आय हों तो पहिली मांगे के हक मोर हे। ओतका बेर घमण्डी दुरयोधन ल गियान नई होवय के सुते आदमी के आंखी खुलही तो गोरतरिया के आदमी ऊपर पहिली परही अउ वइसने होथे, भगवान आंखी खोलेथे तो पहिली अर्जुन दिख थे अउ ओखरे से बात करे ल धर ले थे। दुरयोधन बगिया जाथे-”कृष्ण पहिली मैं आय हों एखर सेती पहिली मोर बात ल सुन।”
– ”अरे भई, भले तंय पहिली आय होबे फेर मोर नजर तो पहिली अर्जुन ऊपर पड़िस हे। तंय हर गोरतरिया कोती बइठे ल अपन अपमान समझेस ओमा मोर का गलती हे। बोल भई अर्जुन कइसे आना होईस।”
– ”युद्ध बर आपके सहायता मांगे बर आय हों प्रभु।” अर्जुन कथे। युद्ध बर सहायता मांगे बर तो महूं हों कृष्णा।” बीचेच में दुरयोधन बोल पारथे।
– ”ठीक हे भई! जब तुम दुनों झन ल युध्द बर सहायता चाही तो एक डाहर मोर अट्ठारा लाख अक्षौहिनी सेना रिही अउ एक डाहर मय अकेल्ला रहूं। फेर एक बात अउ हे, पूरा युध्द भर मय अस्त्र-शस्त्र नी उठांव।”
– भगवान के बात पूरा नी हो पाय रिहिस दुर्योधन पहिलीच मांगे बर उतावला होगे ये डर से के कृष्ण फेर अर्जुन ल पहिली मांगे बर झन कहि दे।
– ”कृष्ण, मोला तो तोर अठारह लाख अक्षौहिनी सेना चाही।” दुरयोधन फट ले किथे।
– इंहा ईरखा अउ घमंड से चूर दुरयोधन के अकल ल टमड़ौ। वो सोचथे अकेल्ला अउ निहत्था कृष्ण ल मांगे में का फायदा हे। ओखर सेना से मोर ताकत बाढ़ही। अकल के अंधरा अतका नी समझ पाइस के कोनो राजा के सेना युध्द में अपने राजा ऊपर कईसे वार करही एती अर्जुन ल तो बिन मांगै भगवान के संग मिलगे राहय। ईरखा अउ घमण्ड के फल दुर्योधन ल कौरव के नाम, रूप में मिलिस।
दिनेश चौहान
शीतला पारा, नवापारा (राजिम)
जिला-रायपुर (छ.ग)


text:
खेती म हावय सब सुख – कहिनी
सीताराम हर एक दिन शहर गीस घूमे बर, शहर के हालचाल जाने बर सीताराम शहर पहुंचगे। बढ़िया-बढ़िया घर-कुरिया, पांच तल्ला छै तल्ला। सब ल देखिस घूमत-घूमत सीताराम ल भूख लागिस खोजत-खोजत एक ठन बढ़िया होटल म गिस पेट भर रोटी-भात खाइस। होटल वाला ल पूछथे, कस गा भइया, के रुपया होइस? होटल वाला सेठ कइथे, तोर एक सौ पचास रुपया होइस बबा। सीताराम अकबका गीस अउ कहीस कस मालिक मैं तो अतेक कन खाय नइयों, फेर अतका पइसा कइसे होइच। होटल मालिक कईथे- देख बबा, आजकल खाए-पीए के भाव नइए। ये तोर पंखा, फ्रिज, ए.सी. लगे हावय तेकर भाव आय। कस भइया होटल वाला, ये जतका बड़े-बड़े दुकान हावय तेन सब अइसने अपन दुकान वाला मन पंखा, कूलर लाइट सबके किराया जोड़त होही। होटल वाला हर सीताराम ल बताथे। सुन ग बबा, ये बड़े-बड़े दुकान बनत हे तेमा कई करोड़ के खर्चा आथे त ये पइसा ल कोन दीही। ये घर हर थोरे उगलही ओकर सेती सब समान बेचथें तेकरे संग अपन घर पंखा, कूलर, ए.सी. सबके किराया जोड़थें। सीताराम हर होटल मालिक ल फेर पूछथे, कस जी, ये कपड़ा, होटल सबके भाव हर तो ठीक हे। फेर आलू, गोंदली, लसुन के भाव हर काबर बढ़त हावय। सीताराम ल होटल वाला हर समझात कइथे- देखजी बबा, तैं तो गांव के रहइया तोर गांव म आलू, गोंदली के खेती होथे धन नहीं। सीताराम होटल वाला ल बताइस के हमर गांव म आलू के खेती नई होवय थोर बहुत गोंदली अपन खाय पीये बर बोथें।
होटल मालिक हर सीताराम बबा ल बताथे सुने बबा, आज हमर पूरा भारत में आलू, गोंदली के खेती 100 झन मनखे म तीन चार झन मनखे बस करत हावयं। बाचे-खुचे सब मनखे बिसा के खात हावय त अइसने म भाव बाढ़ही धन घटही। आज हमर भारत म बड़े-बड़े व्यापारी हावयं तेन मन सब आलू, गोंदली, लसुन अपने गोदाम म भर के रख देथें। तेकरे सेती आलू, गोंदली, लसुन के भाव बढ़ जाथे। सीताराम हर होटल वाला ल बताथे सुनत हावस सेठ मैं सोचथव के मोर गांव के सब खेत-खार बेच के मैं शहर म बस जातेंव अउ बढ़िया जीवन जीतेंव।
होटल वाला सेठ हर सीताराम ल समझाथे- सुन बबा, तैं गांव म हावस त ठीक हावस। उहां के हावा-पानी बढ़िया रइथे फेर साग-भाजी वाला बात आगे त तोर गांव म थोक बहुत साग -भाजी के खेती करते होही। सीताराम हर होटल वाला सेठ ल कइथे शहर हर शहर होथे इहां सब चीज मिलथे। होटल वाला सेठ हर सीताराम ल बताथे सुन बबा इहां कोई अपन नोहय। इहां जान के सब अंजान होथें अउ फेर इहां कुछु चीज सोझे म नई मिलय। इहां सब के टैक्स पटाय बर लागथे। घर के पानी के अउ फेर तोर साग-भाजी वाला बात जेतका तोर गांव म भाव हे तेतका हमर शहर म हावय। अउ इहां गाड़ी, मोटर के मारे खराब हवा सांस म भर जाथे जेकर ले पेट फूले-फूले लागथे आय दीन मुड़ पीरा लगे रइथे। तइसना शहर म तै बसहां कइथस। सीताराम हर होटल वाला के गोठ ल सुनथे त ओखर आंखी भर जाथे कुछु अऊ गोठयाय नई सकय। होटल वाला हर सीताराम ल कइथे सुनजी बबा आज पइसा हर भगवान आय तोर खेत खार ल झन बेच। तैं बढ़िया खेती-बाड़ी कर। दू चार झन बनिहार कर येमा सब सुख हावय। पइसा हर पइसा कमाथे जाने बबा। सीताराम होटलवाला के गोठ ल सुन के घर वापिस आ जाथे अउ खेती बाड़ी करे के सोचथे।
श्यामू विश्वकर्मा
नयापारा डमरू,बलौदाबाजार
Related posts:


text:
चारों मुड़ा लेन्टर के घर…पिछोत म नीलगिरी के ऊँचपुर रूख, दिनरात फुरहुर बइहर परोसत रहै। अंगना कती के कंगुरा म परेवा के मरकी बंधाए रहै जेमा धंवरा-धंवरा परेंवा मन ए मरकी ले ओ मरकी दउंड़-दउंड़ के घुटुर-घुटुर बोलत रहैं। बारी म पड़ोरा के पार लम्बा-लम्बा फर चुपचाप बोरमे हे। अंगना म बोरिंग के मुठिया सुरतावत अद्धर म टंगाए हे। सांझ कन अंधियारी के समाती म अघनिया के खोली म धीमिक-धीमिक दीया बरत रहै।
अघनिया के तीर ओकर औतारे दु ठो बाबू… दाई के जांघ ल पोटारे चटके रहैं। अघनिया… पलंग के पाटी म बइठे जिंदगी के सूक्खा रेगीस्तान ल अंतस ले निहारत हे। छेवरहा तिरही के तेल कस आँखी ले आँसू थप-थप थिपत रहै। दाई के अंतस के पीरा अऊ आँखी के करू आँसू ल दुनों लइका का जानै….? ओ तो अपन कोंवर-कोंवर हाथ म दाई के जाँघ ल रपोटे हें। कर के किलकारी… दाई के हिचकी-सिसकी अऊ टपकत आँसू के दु बून्द कोंवर हाथ के थपोल म परै ता ओला नानकन अंगरी म बगरावत पोंछै। दुनों लइका तो करेजा के चानी ए। बड़े दाऊ हर गोठियाए जान डारै। दाई के आँखी ले ओगरत आँसू ल देख के ननकी अंगठी ले आँखी के कोर मेर लेजा के पोंछै जेन गाल म बगर जाए फेरेच थप्प ले दु बून्द आँसू टपक जाए…।
कचरा देरानी अपन खोली म जेवन बनावत हे। कभू बरतन भांड़ा के ठिकी सुनावत हे ता कभू ओकर कोरी के लइका के किलकारी…. सास हर परोसीन गिलासा घर बइठे गय हे नंगते कन गोठियाइन तहाँ घर फिरिस। मुंहटा म समाते साद बड़े पत्तो के खोली ल झांकिस। पत्तो के आँखी ले ओरवाती कस आँसू टपकत हे। सास हर अपन छाती ल बज्जर करके खोली म समाइस। पलंग म बइठ के ओकर मुड़ी ल अपन छाती म लगा लीस। कहिस:- बेटी ! मोर करम सात चानी चनागे। बिधाता के का बिगाड़े रहेंओं। उपज के बाढ़े रहिस… लेगे….। ए उमर ! अऊ… तैं बिगर चूरी के होगे। मांग धोवागे। जिंदगी के सुघर फुलवारी उजरगे। अब सुख के भौंरा कब लुरही। मैं एक तिरिया औं… तिरिया के कलपना, मरम अऊ पीरा ल जानथौं कथें ना गऊ गोहार अऊ तिरिया गोहार एक बराबर होथे। तोर आगू जिंदगी के जबर पहार खड़े हे। कोन नकाही नइया पार…।
।।बहा जा रहा समय नदी सा लेकिन कोई घाट नहीं।।
।। लम्बा सफर है लेकिन आगे कोई बाट नहीं।।
सास के गह भरे गोठ ल सुन के अघनिया हर कठवा पखना कस होगे। घेरी-बेरी थूँक ल घुटकै। फफक भरिस बिचारी अभागीन हर…। अंचरा के एक छोर म आँसू ल पोंछिस।
कब बिपत आही, कती ले आही अऊ कहाँ जाही… गम नइ मिलै। बिपत के मुड़ी नइ रहै। उकर धरे छोरे के नइए तभो ले धर देथे। किरपाल के जवान-जवान दु झन बेटा…रीटू अऊ माखन…. रीटू बड़े ए हट्टा-कट्टा देंह… एक लम्बर के कमिया घर ले खेत अऊ खार ले डेहरी तक के बुता ओकरे रहै। छोटे भाई माखन ओकर ले कम नइ रहै। भाई के संग-संग बुता करके घर ल उबार डारे हें। किरपाल के परिया म एक ठन माटी के कुरिया काँस के लोटा अऊ दु ठन थारी, रांधे पकाए के दु-चा ठन बरतन, तहाँ बस… फेर आज बेटा मन के परिया म कछु के खंगता नइए। लेन्टर के घर, अलमल कोला बारी, सुघर-सुघर बहू, तीन-तीन ठन नाती, हराभरा घर परवार… कहत बेर लगे करत बेर नइ लगै….।
।।धन दोगानी बल सुमता आगर।।
।।तेकर खेत भरभर गड़थे नागर।।
घर के सियानी ल दाई करै, का होइस दुनों पत्तो मन पोट्ट पढ़े-लिखे हें ता… पर सास ल बिगर पूछे कोनो बुता ल नइ करैं। साग भाजी लेवैं ता सास हर निमारै…. कपड़ा लत्ता, गहना गुंथा लेवै ता सास ल दु आखर पूछ लेंअ। रीटू ल घर के लेनदेन ले कोनो चिभिक नइ रहै। ओ तो काम बुता म बिधुन रहै। खार ले कमा के आवै तहाँ बाई हर लोटा म पानी धरा देय… मुंह कान धौवै फेर परोसा म बइठ जाये। दुनों लइका बड़ चोनहा ए ददा संग खाये ल दंत जाएं… बिछ-बिछ के खाएं….।
हट्टा-कट्टा दोहरी के देंह रीटू रहिस पर ओला एक ठन बेमारी संचरे रहिस। दु-दी, तीन-तीन महिना म गिर के अचेत हो जाए, मुंह ले गजरा फेंकै। आनी-बानी के ओखद करतीन तहाँ चेत हर आवै। कतको डाग्डर बइद कर डारे हें। मिरगी ए… कथें। बेचारा रीटू शरीर ले हट्टा कट्टा हे पर तरी ले घूना खावत हे कथें ना:-
।। पहर रे परबत दिखे ल हरियर ।।
।।भीतर चुरत हे करेजा बाहिर हरियर।।
डॉग्डर बइद मन मना कर देहें हे के एला आगी-पानी ले बचा के रखिया। आगी अऊ पानी हर ए बेमारी बर काल ए। का जानी… आगी पानी तीर म जाए ले ए बेमारी हर उदगर हो जाथे कथें… बइहा कुकुर चाबे रथे तेहू हर गरजना अऊ पानी ल नइ लेवै… ओहर तो पानी ल देख के कुकुर कस भों-भों भूंके लागथे टार… किरपाल के बड़े बेटा रीटू ल आगी-पानी ल बचाए के धियान रहै।
बियासी के दिन… खेत म बियासी के नागर फंदाए रहै। रीटू हर बढ़िया मजा ले बुता काम ल करत हे। ए पंइत दवा पानी के असर ए काय, घात दिन होगे बेमारी हर उठे नइ ए। रीटू ल थोकिन हाय जी लगिस तिही पाय के जिहां नहीं तिहां काम बुता म चल देय। किरपाल ल थोरकन खरजरहा बुखार रहै तेकरे खातीर घर म सुरतावत रहै। भाई माखन संग रीटू हर बियासी के नागर ल टनोरा खार म फाँदे हे । ढरकत बेरा ले नागर चलिस। नागर ढिले के बेरा होगे। नागर ल ढिलीन। झिमिर-झिमिर पानी बरसत रहै सुरसुरी बइहर घला चलत रहै। माखन हर नागर ल ढिलके ओ टिपासी खर कती चल दिस। बिहान दिन उहें ल बियासी करना हे थोकिन पानी छेंक दिहौं अइसे गुन के चल दिस अऊ अड़े भाई ल कहिस:-थोकिन भंइसा मन ल छिंच देबे ग! बड़ चिखलाए हे अऊ अंधेरी घला चाबत हे। रीटू हर हौ कहिस अऊ लाली के साफी ल मुंड़ म बांध के भइसा मन ल खेदत तरिया कती लहकत आवत हे…..।
टिपासी खार के सुलइया तलाव म भइसा मन ल बोरिस। टिपिक-टापक बून्दी गिरत रहै। भुखास के बेरा, भइसा ल जल्दी धोइहौं गुन के रकस-रकस धोना म धोए लगिस। सूनसान खार के सून्ना तरिया म कोन जनी कतका बेरा ले धोवत रहिस…।
माखन हर ओ खार कती ले घर ओथरगे। दु ठन भइसा मन आ-गे रहै। दु ठन हर नइ आये रहै। पूछिस- ददा! दु ठिन अऊ भइसा तो ग…? दुनों भइसा अभीच्चे आइस हे बेटा, बड़े दाउ आए नइ ए… भइसा के पाछु-पाछु आवत होही। पंडवा भइसा ए बकुलावत आ गिन- कोढ़ा पसिया के लोरस म…। जाना ता ग देखिआ, कती पिछवाए हे ता…। माखन हर हौ कहिस अऊ डबरी कती सोरिहाए ल गीस। दुनों भइसा तो पागुर मारत चिखला म थबक थइया आवत रहिन पर भइया, पाछु म नइए। हो न हो कोई अनहोनी होगे हे तभे ए दुनों भइसा हर पछुवाए हे। घठोन्धा जा के देखथे ता कोनो मरे रवईया नइए। सून्ना… अगल-बगल ल तकाइस-गइस ता गइस कहाँ…? कहुँ बाहिर टिकुर तो नइ गये हे ? तभो कोई पता नइ चलिस। अतका म तो माखन हर घबरा गे फेर धउंड़त टिपासी खेत कती गइस। हुँतकराते जावत हे। कोनो कती गम नइ चलिस। हँफरत चोकरत घर फिरथे। पसीने- पसीना… भूखहा के बेरा… पेट म एको दाना नइ गये हे। कथे आइस ग ददा ? नहीं तो रे… अरे जावा रे खारे म बेमारी तो उमड़ नी गे। घर पारा परोस के मन सब घबरा गइन। चला तो बने ढ़ंग ले खोजौ…. फेर पारा मुहल्ला के जम्मो मनखे खार कती बगर गइन। गमे नइ चलिस तहाँ फेर भइया घाट टमरिन। जाली मरवाइन। जाली म रीटू के गोड़ फंसगे अऊ लहस हर तिरावत आ-गे। का पूंछबे- करलाई ल ? रोना-बासा परगे। बमफार के माखन रोइस। दाई-ददा मन छाती पीट-पीट के रोवत हें। कहाँ मेर ल कहौं ? किरपाल के मुड़ म बिपत पहर के चाप हर गिरगे। सम्भलै त सम्भलै कइसे? कटे जरी के बड़खा रूख कस अर्राके गिरगे। अघनिया के करेजा कुचरा गे, बेचारी तो बिहोस होगे, बिपत के पूरा , सुख सपना के बारी ल चिभोर दिस।
।। मन कापड़ के दानी, बिपत के बानी।।
।। घाम म घाम अऊ चुहे बरसाइत के पानी।।
।। सीढ़ चढ़े भीथी ता जियत म लहस हे जिंदगानी।।
कतेक ल कहौं… दुनियाँ के बिपत हर किरपाल के घर ठुलागे। थाना पुलुस होइस। पंचनामा- संचनामा के संग लहस मिलीस। दगीत होइस। आँखी के आँसू निचोवत राग पानी उठिस। जे सुनीस तेन चार बून्द आँसू ढारिस……….।
रीटू के गये ले घर बिरान होगे। परेंवा के घुटुर-घुटुर हर करिया-करिया मरकी म दब गे। पिंजरा के सुआ बोली चोंच म अरहज्ज गे। भीथी म निहारत लाल-लाल बिजली बलप म जीव नइए तइसे होगे। भिथिया म सलगत घिरिया के रेंगना मंधियागे। गाय-गोरू के टोंटा के घंटी के कणवन थिरक गे। छानी म पइधे कौंआ के उचक-उचक के सीथा टोनकई थिरक गे। ओ तो आथे पर अपन दुनों करिया-करिया डेना ल झर्राके कउहा के लंहसे डारी म जा के बइठ जाथे। तिर-तखार म मटमटावत तितली बिन गिंजरे फिर जाथे। भूरी बिलाई बिगर बिजराए कोठा के भीथी म चढ़ जाथे। कोठा के भइसा पूंठी ल अंटिया- अंटिया के रह जावत हे….।
अघनिया के जिंदगी के रंग बसंत म गिरे सेमर के फूल होगे। मन के सपना तो चिथराए पुराइन के पान ए जेन श्वासा के ऊपरी जल म तउरत हे। नान-नान दु-ठो लइका आँखी के काजर, आँसू म धोवागे। दाई के जांघ ल पोटारे कहै अम्मा! पापा कब आही…? सुन के काकर छाती हर नइ चरक ही। दही म कचारे पखरा कस मन हो गे…। अघनिया के बेनी के जिंदगी सुखागे… ओ अँवरा अऊ आँतर के चिकचिकी पनिया गे…। ठाढ़ रात ले रोवै… जिंदगी के ओ मुड़ा कतेक न कतेक धूर हे, कइसे अमरही ? डेना कटे चिराई. ठड़गा रुख के थाँव म बइठे हे….सुख के लम्बा-लम्बा नीलगिरी थँाव ल कइसे अमरही….? पाँव के कोरे-कोरे लाल महाउर… सदा दिन बर परतेज दिस। गाल के कजरी अऊ पउडर तो मुगल- मराठा कस बैरी होगे हें।
साँझ के बेरा, कचरा हर पीढ़ा म बइठे लाल भाजी ल निमारत रहिस। अपन धनी ल कथे:- कस ओ…? एक ठन गोठ गोठियावँव! गोठिया ना, का बात ए तेन, काबर लजावत हस? लजावत नइ ओं, का टोरेच्च फुल के माला गुंथथें? गिरे रथे तेला नइ गुथैं का…? नहीं… ताजा रथे ता गुंथ लेथें। फूल. फूल होथे, चाहे मुरझाए रहै…. आखिर खुशबू तो निकलबे करथे, हाँ भई सफ्फा अउंस जाए रही तेकर बात आने हे….। अइसे कतको कन फूल रइथे जेन झटकन नइ मुरझाए हाँ ता…. कोनो कबी के बेटी औ तइसे गोठिया देहे। भेद ल बता ना…। कचरा कथे- हाँ, अभी लजावत हौं। अरे दुनों परानी म का के लाज! दिल हिन्छा करके गोठिया…। ता सुनिहा…? हाँ भई, ले तोर मुंह तीर कान ल करत हौं…। नहीं-नहीं अइसे चपका झन …। जेठानी अघनिया रोंट थांही के गिरे फूल ए… एला मया के दउरी म धर लिहौ ता का होही…? अरे लकही, बड़खा कबी के बेटी अस गोठियाथस, फोर के कह ना… अड़हा के बेटा औं… तोर भीतरहा अऊ भेदहा गोठ ल नइ समझ सकौं।
रात सिरनाथे, चिराई चूरगून अपन जाँवर जोड़ी संग एके थांही म बसेरा डारथे। बिहना होथे तहाँ फेर जिंदगी बर दुनों डेना ल फरियाथें। हमन मनुख अन… दीया बरथे अंधियार म… लहरा उठथे धार मं। दीदी अघनिया के दीया बुतागे, करिया ढिबरी मइलाए माढ़े हे। जिंदगी के गाड़ी दु:ख के धरसा म छरिहाए परे हे चाहौ तो सकल लेव…। रात भर फरिका उघरे रथे धीमिक-धीमिक दीया बरथे। लइका मन के किलील- कालल महतारी के सिरनियाए मन म समा गे हे। मन आतीस ता बेचारी के भार ल बोह लेतौ…। हमर सगा म भौजाई चूरी के चलागत हे। बुझाए दीया म फेर रोशनी आ जातीस।
परानी के गुड़ढ़िढा कस गुरतुर बानी ल सुन के छिन भर बर माखन धनी के मन हर इचबन बीच बन पइक नार तीन ठन, सुक्खा ठिड़का ठाय करै बुड्ढा भालू हाय करै, कराएन चट्टान सुखाय ठुड़गा रूख जइसे निरदई बन म छिन भर बर गंवागे। भवनाए दहरा म ओकर मती मण्डराए लगीस। गिंजरत भौंरा के पेंदी ल थाह नइ पाये तइसे माखन के आँखी के सुरता अंतस म चाकामिरी गिंजरे लगीस। आधा अंग के नारी… कतका धूर ल गुन सोच के गोठियाइस हे। फेर भरखे लकरी पानी म उपलाए कस मन ओकर उपर आइस। कण्ठ कंजुसाई के सुभाव ले भाखा के नान्हें दउरी म मढ़ाइस। कचरा! बहुत धूरिहा ल गुन के गोठियाए। ए संसार म तोर सही तिरिया अऊ नइ होही तइसे लागथे। जेठानी के पीरा, जिंदगानी के पहार ल मन के तराजू म तउल के ए गुरतुर गोठ ल कहे। दाई-ददा अभी जियत हे, चार आखर पूंछे ल परही। धनी के बानी सुन कचरा के आँखी म मया के मेहन्दी फूल फुलगे। सुख के केरा पान ल ओकर हिन्छा के बइहर हर डोलाए लगीस। मन के सुन्दर-सुन्दर भाव के भौंरा तिरियाए लगीस। गुदगुदी के लाली- पिंउरी तितली फुनफुनाए लगीस…. अऊ एक दिन देरानी हर जेठानी के पीरा के परबत ल अपन छाती म लदक लीस। अघनिया के बुची बाती म फेर सोनहा दीया बरे लगीस….।
।। कथा के खोली म सोनहा दीया बरही।।
।।मंगत के पोथी म, मया के गोठ भरही।।
मंगत रविन्द्र
Related posts:


text:
अब भौजी हा घलोक जान डारिस के दुलरवा के संग डेरहा के मारे ओहू ला मया देय बर परही। ओला अब मेंहर महतारी के मया ले अलगे नई राहन दंव। भोजी हा अब दुलरवा ला मन ले मया करे लागिस। भौजी अऊ दुलरवा के आपसी के ये मया हा अरोसी-परोसी के कलंक लगाय बर भरमहा मन के गोठ बनगे। ओमा दुलरवा के गलती हर रिहिस फेर ओहर कोनो बड़ारी बरम्हा त नो हे। ओहा का जानय के नानकुन गोंठ ला मइनसे मन अइसना बढ़ो-चढ़ो के हांसी के रद्दा निकाल लिहीं। ये बात के असली गोंठ ये रिहिस के अब दुलरवा हा अबन भौजी ला एक झिन बर नई छोड़ना चाहय। इही पाय के लोग मन ओमा खोट होही कहिके समझे लागिन। सब्बो गांव भर गोठहा पवन गढ़न बगर गे के हो न होय दुलरवा के ओखर भौजी संग गड़बडज़-सड़बड़ हे।
वाह रे समाज ते हा घलोक कतेक गिर गेय हावस। जऊन दुलरवा हा काली समाज बर कलंक रिहिस उही हा कहुं अब मया के ओघा मा अपन ला सम्हालत हे, तभो तुमन ला ओमा खोट दिखथे। फेर दुलरवा हा भौजी ला दाई कहिथे। का तुंहरमा अतको समझ नई ये।
ये गोठ हा डेरहा तीर पहुंचीस। पेर होहा दुलरवा अऊ ओखर भौजी दूनो ला बने ढंग से जिन्हय अऊ समझय। तऊने पाय अइसना गोंठ म धियान नई दीस। फेर जब भौजी आइस त गांव के माई लोगन मन के बताय ले उहू ला ये गोठ के पता चलिस। उहू ला अड़बड़ दुख होइस।
भौजी हा ये गोंठ होय के बाद दुलरवा संग थोकन झिझके असन बोलय। नई मालूम ओहा अपन न मां कोन आंधी लालुकाय बइठे रिहिस। ओहा दुलरवा ला सखोवय, दुलरवा तोर ये चाल मन बने नोहय, मोला त भऊख नइये त मोला खाय बर काबर बिटोथस, मेंहा नई चाहंव के तेंह मोला मनावस। दुलरवा तेंहा मोला कहूं के नई राहन दस। बस्ती के सब माई लोगन मन बर येहा बने बढ़िया असन गम्मत बन गेहे।
दुलरवा हा थोथना ला उतार दय। का भौजी ह मोर ऊपर काही किसिम के भरम करथे ? के ओहर ये समाज के बांधे के बेड़ी मां कसा जाय के कारन ले नई केरे सगय, के दुलरवा हा मोर बेटा आ। दुलरवा ला पियार अऊ मया के जरूरत हे अऊ ऐखर नई पाय पाय ले कहूं ओखर मन टूट जाही त दुलरवा हा जीयत नई रेहे सकय। दुलरवा ला सोज रद्दा मा लाने बर हे त ये समाज के कीरा मन कोती हमन ला देखना नई चाही।
भौजी हा दुलरवा ला समझावय, फेर दुलरवा ह मनइया नोहे! ओहर काहय भौजी, थोक बहुत दिन के मोर जिंदगानी बांचे हावय मोला अइसने तुमन के सेवा करन दव। कहूं तेंह मोला ये काम ले अलग करेके बिचार डारे हवव त ठुका बता मेंहर तोर आंखी ले जनम दिन बर दुरिहा हो जाहूं। दुलरवा के अइसना गोंठ ला सुन के भौजी हा कुछुक नई केरे सकय अऊ न दुलरवा च हा काहीं समझे सकय।
दुलरवा के भइया डेरहा हा बड़ सिधवा मनखे आय। ओकर चतका सादापन अऊ सियानी ऊपर ले देखे बर मिलय ओतकेच ओखर मन के भीतर घलोक रहिस। दुलरवा ला डेरहा हा बेटा असन मया देइस, इही मया म पले दुलरवा हा ओखरो नई सुनय। कहूं जेरहा हा थोरको रिस देखावय तो दुलरवा के लांघन सुरु हो जाय। ओला लाग के कहूं भइया घलोक त ओला अलगे नई कर देही। दुलरवा ल डर त लागय फेर ऊपर ले वहू हा नई गोठियावय। डेरहा दुलरवा ला नानापन ले जानत रिहिस हे। फेर दुलरवा हा छोटे भाई आय न तऊने पाय के खुदेच संग गोठियावय, दुलरवा हा भइया अऊ भौजी दुनो के मयारूक हो गे रिहिस।
धीरे-धीरे दिन रथिया, बीतिस अऊ कतको महिना बीत गे। डेरहा ला पेंशन मिले लागिस। डेरहा हा उही गांव मा एक ठन दूकान लगा लीस। दुलरवा अऊ डेरहा दोनों एके संग उहें कमाय लागिन। कभू दुलरवा अऊ डेरहा मा दूकान के नांब लेके बाताचीता हो जाय। दुलरवा हा छोकरपना के मारे भइया ला कुछु कांही कही डारय। फेर डेरहा घलोक हा मनखे के मुहरन मां देवता आय। वे हा बड़ धीर, अऊ समझदारी ले काम लेके दुलरवा ला सोजरद्दा में ले आवय।
दुलरवा ला मया मिलिस। जऊन दुलरवा एक ठन खुंदाय फूल रिहिस, अऊ जउन ला खूंदब मां सबोल मंजा आवय। फेर ओ होना घलोक त सच आयं के “कभू धूरा के घलोक दिन फरथे।”
दुलरवा हा अब अपन भइया संग कारोबार मां संग देय लागिस। अबत ओहा अड़बड़ खुस रहय। दुलरवा के सब्बो त बदलिस फेर ओहा अपन एकठन चाल ला नई सुधारे सकीस। ओहर आय भौजी संग रोजेच लड़ाई। ये लइका मन कस रोजेच के लड़ाई घलोक दुलरवा के दिन भर के बुता मां सामिल रिहिस। दुलरवा अऊ भौजी मा जभो बाताचीता होवय त सुनइया मन ला अइसे लागय केजइसना दू कोती लड़इया मन के जंग मा लड़ाई होते। फेर इही झगरा हा ओमन ला एक दूसर ला मया के डोरी कस के बांधय अऊ समझे के मौका देवय।
दुलरवा हा कभू अपन भौजी ला काहय के भौजी मेंहर जौन हावंव ते सबो हा तो आसिरबाद पाके ब ने हंव। देखत हस सब झिन मोला कतेक हलका समझंय। दुलरवा ला अपने मुंह म अपने बड़ई गोठियावत देखत भोजी हा काहय – कुकुर सहराय अपन पूंछी। अऊ उही उप्पर दुलरवा आऊ भोजी दूनो कठल-कठल के हांसय।
दुलरवा हा बीस बछर के हो गे रिहिस फेर ओखर त भइया अऊ भौजी ल छोड़ के कखरो धियानेच नई आवय। ओहा इदी दूनों झिन के भरोसा मां अपना बारह बछर ला बिता डारे रिहिस।
एक दिन दुलरवा हा अपन दूकाने म बइठे रिहिस। ठउका ओतकेच बेरा दूकान म एक झिन बुढ़वा मनखे आइस। ओहा आत साथ दुलरवा ल किहिस, बेटा डेरहा के इही दुकान हा आय। दुलरवा हा किहिस – हहो। ओहा उही मेर के खुसरी म बइंठिस, डेरहा के रद्दा देखत। डेरहा भइया आइस। ओहा दुरिहाच ले किहिस – रमई कका! कसगा कइसे आय हस ? अतका मा रमई कका हर किहिस – का बतावंव बेटा, मेंहर सोनकुंवर के बिहाव बर लइका खोजत-खोजत थकगेंव। फेर अभूले कोनों लइका मोर जनइक नई आइस। मेंहर गुनेंव के चलंव जेरहा मेर जावंव त ओकर ले कोनों ना कोनों लइका के पता चलिच जाही, इही पाय के मेंहर तोर मेर आय हवांव। अइसना गोठ ला सुन के डेरहा हर गांव के लकठा के एक दू झिन छोकरा मन के नांव ल बताइस, फेर रमई कका घलोक हा त नम्बरी घाघ आय। आखरी मा रमई कका हा दुलरवा के बिसे म डेरहा मेर गोठ चलीस। डेरहा हा कहीस – भई ओखर ऊपर मोर नहीं, भलूक ओखर भौजी के हक हावय। तऊन पायके एखर बारे में मेंहर तुमन ला काली बताहंव। रमई कका हा काली आहूं कहिके चल देइस।
संझा कन डेरहा ह दुलरवा के भौजी ला हांक पारिस – अरे सुनत हस, आज अनुपपुर के रमई कका आय रिहिस हे। भौजी किहिस – कोन रमई कका ? हां उही जौन हा हमन ला गया जी जात रेहेन तो रेलगाड़ी मा मिले रिहिन। डेरहा हा किहिस – हहो उही। ओखर चउदा बछर के छोकरी हावय। जेखर नांव हावय सोनकुंवर। भौजी हा संझोतेच मा कहि डारिस – अरे होलिया काबर बताथस, सोझ-सोझ कहना। हहो हहो सोज-सोज कारद हौं। वोहा तोर दुलरवा संग ओखर बिहाव करे चहथे, तोर का कहिना हे ? भौजी हा किहिस – भई दुलरवा हा त खुदे समझे के लाइक हावय। ओला छोकरी देखाय बर परही। त डेरहा हा किहिस – का दुलरवा हा छोकरी देखही। हहो काबर नई। डेरहा हा भौजी के केहे मुताबिक रमई कका ला किहिस। ओमन छोकरी देखाय बर मानगे।
बिहान दिन खाय के बेर भौजी हर दुलरवा ला किहिस – दुलरवा तोर बिहाव के गोठ बात करे बर रमई कका आय रिहिस हे। दुलरवा हा किहिस – त मेंहा काय करंव, आइस होही। भौजी हा किहिस – के तेंहर समझस कताबर नई दुलरवा। मेंहर त हहो कहि देंव। दुलरवा के मुंहर उतरगे। भौजी तेंहर मोला जियत नई राहन देस। का तोला मोह ऊपर थोरकोच सोग नई लागय। भौजी का मेंहर बिहाव नई करहूं त नई बनही अऊ दुलरवा हा भौजी के गोड़ मां मुंड़ ला दे देइस।
भौजी हरा समझावय के दुलरवा आखिर तोला बिहाव के नाव मां अतेक चिढ़ काबर हे ? फेर महूंत चाहत हौं के मोरो संग देवइया कोनो राहय। तहीं बता के महीं हर तोर कतेक चाकरी करत रहिहौं। का तेंहर मोला सुख नई देबे रे। भौजी के इही मया भरे गोठ मन दुलरवा ला बिहाव करे बर राजी कर देइन।
दुलरवा के मन हा बिहाव करेके बिचार ले अबड़ेच दुरिहा रिहिस। ओहा बिचारय के कहूं ओखर डउकी हा, असाध, लेदरी, मुँहफट, रिसहीन अऊ खरचीहीन होइस त जेखर भरोसा म ओहर जीये के आसरा पागेय उही हर मरे बर कर दीही। हे भगवान का बिहाव नई करे ले घलोक पाप होथे। का बिहाव हो जाय के बाद घलोक मेंहर अपन भइया भौजी के मया ल पाय सकहूं। नई, काबर के मेंहर देखे हावंव के बिहाव हो जाय ले मइनखे मन बदल जाथें। मेंहर देखे हावंव। ओमन अपन महतारी, बाप, भाई-बहिनी सबो ला भूला जाथें। इही पाय के दुलरवा हा बिहाव के नाव ले भागय।
अऊ दुलरवा हा इही फैसला उप्पर काहय अपन भौजी मेर, के भौजी मोला तोर पांव तरी जिंदगानी ला बितावतन दे। मेंहर एखरले अलग नई रहि सकंव। भौजी ह कहय, दुलरवा तेंहर कांही समझस काबर नई रे। मोला भरोसा हे को तोर घर वाली के आय ले मोर निभाव हो जाही। तेंहर अइसन काबर गुनखल रे बिहाव होयले तोला अलगे रहे बर परही। कहूं अइसना होय सकही। मेंहर तोर चाकरी करत हौं त का ओखर बलदा नई लेहंव, तोर ओखर मेर। कहूं तें खुदे अलगे रहे के गोठ करबे तभो मेंहर अइसना नई होवन दंव।
दुलरवा हा ये बिहाव के बिसे म अड़बड़ बिचार करिस। आखरी म इही बिचार करिस के भौजी के मन रखे बर ओला बिहाव करेच पर परही। चाहे ओला अब कतको मुस्कल काबर नइ आ परय।
दुलरवा हा भौजी के मन राखे बर अपन मन के गोठ ला टार दिस। छोकरी देखे बर दुलरवा अऊ भौजी दूनों गईन। जहाँ ले येमन पहुंचिन, रमई कका हा इंखर आवभगत सुरु करिस, अऊ उनला ओखर फल घलोक मिलिस। ओमन ला मन्झनियां खाय बर बलवाइन। दुलरवा अऊ भौजी एके संग खाय बर बैठिन। परोसे के बुता ला सोनकुंवर ऊपर छोड़े गिस। भौजी हा खायेच के बेर किहिस – ले दुलरवा बने देख ले नई त मोला भर ठोलत रहिबे। दुलरवा हा किहिस – भौजी तोर मन ले त मोला बिहाव करना हे। मोर मन के थोरै तेमा।
संझा दुलरवा अऊ भौजी दुनों झिन छकड़ा मां घर लहुटीन। रद्दा मां भौजी हा दुलरवा ला पूछिस – दुलरवा तोला बहुरिया मन आइस के नई आइस ? फेर दुलरवा हा कांही नई किहिस। भौजी हा फेर किहिस – दुलरवा देख तेंहा मोला झन पदो। मेंहर तोर मेर हारे बइठे हंव। तेहर त भइया हाथ जोर के पांव लागंव वाला हाना ला आगू करे बर चाहत हस। कइसनों होय आखिरी मां सोनकुंवर हा तोर घरवाली होही। का तेंहर मोला नई बताबे। दुलरवा हा किहिस – भौजी तेंहर फेर रिसाबे। दिरीं हा त अपन बात राखे बर मोला ये नरक मां ढकेलत हस। का तोला ये छोकरी हा बने लागिस। भौजी हा कुछु नई किहिस। बिचारे लागीस – आखिर ओकर छोकरपन हर कब जाही।
गोठिया न, का रिसा गेय भौजी। आखिरी मां भोजी ला बोलेच बर परिस। हहो छोकरी त सुन्दर हे अऊ मोन मन घलोक आगेय हावय। दुलरवा मन मां बिचारे लागीस। अघीर आघू चल के का हे अऊ का देखे बर परही ?
घर पहुंचतेच डेरहा हा किहिस – कैसे देख डारे देरानी। कैसना हावय, अरे महूंला त कांही बतावतव ? भौजी का किहिस – बने हे, फेर दुलरवा हा मोला बने ढंग के कांही नई बताइस। बिगन ओखर कहे हमन हहो कइसे काहन। डेरहा किहिस – वा भई तहूं का बने गोठ ला बताय, का दुलरवा हा तोर बात ला नई केहे सकही। मेंहर त आजेच रमई कका इहां खबर भेजत हौं के हमन तियार हन।
येती दुलरवा के मन मा बड़ोरा आय रिहिस। काम करय। ओला आगू के संसो हा खाय डारत रिहिस हे। इही संसो हा दुलरवा के छाती मां जघा बनाय लागीस। ओखर छाती मा उदुपहा पीरा उठगे। ओह तीन दिन ले कखरो संग गोठिया सके के ताकत नई।
भौजी हा दुलरवा ला मनाय के अड़बड़ बिघ करय फेर दुलरवा त बड़ टेकी रिहिस। ओहा मानबे नई करय। आखरी मां भौजी हा रिसागे, उहू ला दुलरवा के उपदरव के मारे छांव लागीस। ओहा रो डारिस अपन दुलरवा के हेकड़ई ऊपर।
दू, तीन दिन के गेय ले दुलरवा के तबीयत हा कुछुक सुधरिस दुलरवा हा त तीन दिन मां भौजी संग बने ढंग ले काहीं बोले घलोक नई सकिस। ओहर भौजी ला बलाईस । भौजी, ओ भौजी आना ना। भौजी हा भुकुवाय रिहिस। ओहा कहिस – काये, काये। भौजी आ न मोर तीर बइठ। फिर भौजी हा काहत चलदिस के मेंहर का करहूं डाग्डर मेंर जा। दुलरवा हा रो जारिस, आखिर मोर ठिकाना कहां हे। हे भगवान, मोला कहूं अब तेंह फेर भटकाय त... फेर तोरो फिकर नई ये मोला। मेंहर त भौजी के भरोसा...।
भौजी चल दिस त दुलरवा घलोक भौजी तीर जाके बैठगे, फेर भौजी हा नई गोठियाइस। मुक्की भौजी ला देख के दुलरवा हा रो डारिस। भौजी का तेंहर मोला जियन ननई देबे। भौजी हा दुलरवा के ये गोठ ला नई सुने सकिस उहू हा वइसने कहिस जौन ओतका बेर ओला कहिना ठीक रिहिस।


text:
केतकी ह छेवारी बइठगे। टूरा होइस। मोंगरा बड़ खुसी रहय अपन नवा भतीजा ल पाके। फेर मंगलू के चेत ह काम नइ देवय। कतको कमी मं छेवारी ल त खवानां परही। फेर पइसा...?
मंगलू ल आज रामधन के सुरता आइस। मंगलू अउ रामधन एकेसंग रइपुर में इंगरेजी पढ़े रहिन। ओ बेरा मं मंगलू ह गौंटिया रहिस। अउ रामधन ह दू नागर के किसान के बेटा। फेर आज त रामधन ह गौंटिया होगे हवय। ओखर ददा के मरते ओखर भाग ह अउ सनपनी असन चमक गे हवय। जुन्ना दिन के सुध करत करत मंगलू ह रामधन के दुआरी मेर आगे रहय। ओह हांक पारिस, कसगा रामधन हावस गा। रामधन गोरु मन ल ढिलावत रहय। मंगलू के आवाज ल सुन के बाहर अइस, देखिस मंगलू दुआरी के चउतरा उप्पर बइठे रहय।
रामधन अपन मुंह ल बिदका के किहिस – कसगा, भइया मंगलू, गजब दिन में भेंट होइस गा। अइसने लगथे के तैं दूसर गांव में रइथस। मंगलू ह किहिस – का कहौंगा, रोजी रोटी के फेर मं टेम घला नइ मिलय गा। मेंह ह तोर मेंर असरा में आय हवंव। केतकी ह छेवारी बइठगे हे। खीसा मं एको धेली नइये। थोरको रुपिया के तें मदद कर देते त अभी काम ह त बन जातिस।
रामधन ह इही बात ल डर्रावत रहय। फेर आज त ओह फंस गे रिहिस – ओह, कतेक रुपिया होना तोला। मंगलू ह एक कोरी पांच रुपिया मांगिस। रामधन ह भितरी ले पचीस रुपिया लान के दे दिस।
रुपिया ल खीसा मं धर के मंगलू ह रेंगिस, तइसने रामधन ल छींक परिस। ओह मन मं गुनिस के अब ए रुपिया मोला मिलय निहीं।
जात सगा मन त नजीक नइ आवत रिहिन फेर धूम धड़ाका के बाते नइ रिहिस। मंगलू ह बजार ले छेवारी के खाय के समान अउ ए खुसियारी मं मोंगरा बर दू ठिन लुगरा ले आनिस। भइया के लाने लुगरा ल पहिर के मोंगरा ह अपन भउजी मेंर बइठ के अकेल्ला सोहर गाय लागिस –
नंनदी बलाएव उहू नइ आइस
नंनदी हो हमार का करि लेहव
बहिनी बला के कांके मढ़ाबोन
हम छबीली सबके काम आबोन
नंदोई बलायेन उहू नइ आइन
नंदोई हो हमार का करि लेहव
भांटो बलाके नरियर फोरा लेबोन
हम छबीली सबो के काम आबोन
जेठानी बलायेन उहू नइ आइस
भउजी बलाके सोहर गवाबोन
हम छबीली सबो के काम परबोन
सासे बलायेन उहू नइ आइस
सासे हो हमार का करि लेहव
दाई बलाके ढूढ़ी बटवाबोन
हम छबीली सबो के काम परबोन
जेठ ला बलायेन अऊ नइ आइन
जेठ जी हमार काय करि लेहव
भइया बलाके बन्दूख छुटवाबोन
हम छबीली सबो के काम परबोन
ससुर बलायेन उहू नइ आइन
ससुर हो हमर काय कर लेहव
बाप बलाके नाम धरवाबोन
हम छबीली सबो के काम परबोन


text:
व्यंग्य : रावन संग भेंट
आज संझौती बेरा म दुरगा ठऊर म मिटिंग हावे किके कोतवाल हांका पारके चल दिस। जें खाके सब ला सकलाना हे। नी अवइय्या मन बर चार सो के दंड घलो राखे हे। जेला गराम बिकास म खरचा करे के बात हर मिटिंग म होथे। फेर ओला निझमहा देखके गांव के सियनहा मन ह सरकारी अनुदान कस निपटा देथे।
अब गांव ह तइहा कस कुंवा के पानी पियइय्या नी रहिगे हे। अब घरोघर नल लगे हे जेकर पानी ल जम्मो पिथंय। अब कुंवा बउली ह कचरा फेंके बर बउरे जाथे। स्वच्छ भारत अभियान चलत हे!! मनखे ह अपन घर ल साफ सुथरा राखके परोसीन के दुवारी म कचरा फेंके के मउका देखत रथे।
अब गराम विवरन ल छोंडके सीधा मिटिंग बिबरन म हबरथन। में ह हमर सीरिमती ल बतायेंव की में ह मिटिंग जावत हंव! त ओहा बगियागे। अउ झर्रावत किहिस-जाना ग!तोरे मुंड म तो गांव के बोझा हे। तेंहा सेसनाग बरोबर गांव ल संभाले हस!तें हा नी जाबे त सबो खपला जाही। में ह ओकर गोठ ल सुनके ताकत भर तनियांयेव-ले नी जांव!! ताहन मोर ससुर ह चार सो के दंड भरे बर आही। काली बिहाने मिसकाल मार देबे!
अतका सुनके ओकर एंडी के रिस तरवा म चढगे। ओहा हर्रस ले कुरिया के कपाट ल देवत कथे-हमर ददा ल झन उपट! जा रात भर मिटिंग म रेहे रा!अउ धडाक ले कपाट बंद!!!में ह मौका-ए-वारदात ले खसके म अपन भलई मानेंंव।
अउ घर ले सीधा दुरगा ठऊर म पहुंचेव। चोंगी माखुर के बाद मिटिंग चालू होगे। रजिस्टर खुलगे। इसकूल कस हाजरी सुरू-फलाना ठाकुर आय हो का जी?ढेकाना मंडल!!
हाजरी होइस ताहने पटइल बबा ह बीडी सिपचावत बात रखिस-एसो के रावन मारे बर कइसे करबो जी?अतका सुनके एकझन टुरा ह दारू के निसा म लटपट खडा होके कथे-कका….ए क..का…! पहिली मारन तइसनेच मारबो क गा ;समिलहा!नी सकन कहू त हम अकेल्ला रावन ल झेल देबो!!अतका काहत ओहा मुडभरसा गिरगे। ओला अबक-तबक पानी पिया के घर भेजवइन। ताहने दूसरा खडे होगे। ओहा काहत राहय-ए बखत मोला चांस देतेव का ददा हो!मोला ननपन ले रावन मारे के साध हे फेर का करबे?गरीबी म आंटा गिल्ला हे। पोगरी खरचा म रावन मारे के ताकत नीहे। मोर कना अधार कारड अउ रासन कारड के फोटूकापी घला हे। कनो रावन मारे बर लागत होही त!
उंकर गोठ ल सुनके पटइल बबा माथा धरलिस। फेर किहिस-हव ददा!जइसन सकव तइसन मारव। फेर पहिली रावन ल तो बनन दव ददा!ओकरे इंतजाम बर तो मीटिंग सकेले हन ग!
बात ल लमात ओहा ओरयइस-पाछू साल कतेक खरचा आय रिहिस ग!रावन समिति वाला मन बतावव!
एला सुनके रावन समिति के अघुवा जेठू ह बताइस। पाछू साल रावन बर दू हजार निकाले रेहेव ग!जेमा एक हजार माल-मटेरियल अउ बचत ह फटाका गोंजे म उरकगे। थकौनी बर चवन्नी नी बांचिस। एसो के रावन ल कोनो दुसर मनखे ल बनाय बर काहव।
अतका सुनके मिटिंग म चिंव-चांव सुरू होगे। कतको जेठू के समरथन करत काहत राहय-रावन बनाना नानमुन बात नी होवय ददा!थकौनी खरचा अलग से देना चाही।
जादा के चिंव चांव ल सुनके पटइल सबो ल चुप कराइस अउ कथे। कइसनो करके रावन तुंहीच मन बनावव ददा!एको दू सौ उपराहा लेलो अउ फटाका ल एसो कम डार देहू।
लटपट म रावन समिति के मुखिया जेठू ह मानिस अउ ओला खरचा बर बाईस सो रूपिया गांव के फण्ड ले देइन ताहने मिटिंग उसलगे। मिटिंग उसले के बाद जेठू कका ह मोला आके कथे-एसो के रावन ल हमन तोर अगवानी म बनाबो बेटा!फेर हर साल मुडी ल तो तंहीच बनाथस। ले पइसा ल राख किहिस अउ चलते बनिस।
घर आवत ले रात के बारा बजगे। मोर सिरीमती अउ लइका मन सुतगे रिहिन। धन तो रिस के मारे संकरी नी लगाय रिहिस कपाट में। में ह कलेचुप गेंव अउ रावन बनाय के स्कीम बनावत ढलंग गेंव। थोरिक देर म नींद परगे।
ही…ही…हा….हा….अरे दुस्ट मानव!तें सुत गेस?मोर कान म काकरो अवाज आइस त हडबडा के उठ गेंव। आंखी उघरिस त देखथंव बडे बडे लाम -लाम मेछा वाला रावन हमर घर के कोटना उपर म बइठे राहय। मोला डर के जघा म बड अचरित लागिस। में ह ओला परनाम करत कहेंव-परम परतापी राजा रावन ह आज हमर घर कोती कइसे आगे भई!!का होगे लंकापति !तहुंमन परधानमंतरी आवास जोजना म पक्का बिल्डिंग बनाय खातिर अपन कुंदरा ल उझार डरे हव का?मोर गोठ ल सुनके ओहा भडक गे। ओहा कथे-हम लंकापति हरन। महल म रहिथन !तुंहर कस अवास जोजना के लालच म अपन घर कुरिया ल नी उझारन। में तुरते थूथी कहेंव अउ पूछेंव-त दसराहा के पहिली कइसे दरसन दे देव भई?
लंकापति किहिस-आज काली मोर नाम ल भारी बदनामी होवत हे। तुंहर भुइंया के मनखे मन साधु के भेस धरे मनखे ल रावन हरे काहत हे। ओ पापी मन ह मोर नांव ल फोकट म बदनाम करत हे। साधु के भेस धरके ओमन नाना परकार के पाप करत हवय। अइसन म तो धरमी चोला मन के साधु संत ऊपर ले बिस्वास खतम हो जही!
लंकापति के गोठ ल सुनके में हा ओला तुरते जुवाब देंव-साधु के बाना
धरके ठगे के परंपरा ल तो तिंही सुरू करे रेहेस का?सुरता करव; सीता माता ल का रूप धर के हर के लेगे रहेव।
मोर गोठ ल सुनके लंकापति गीज ले दांत ल निपोर दिस अउ चेथी खजुवावत कथे-ओ तो परभु के लीला रिहिस। मानुस ल धरम के रद्दा देखाय बर। हम थोरे जानत रेहेन जी!मनखे ह परभु के रद्दा ल छोंडके मोर रद्दा ल धरही कइके।
फेर एक ठन बात ह मोला बिकट दुख देथे जी!-रावन राजा किहिस। में ह पूछेंव-का बात ह लंकापति?ओहा किहिस -जब राम के संग बैर करे ले मोर असन पापी के सद्गति होगे त कलजुग म जनम धरे पापी मन जगत के स्वामी राम के नांव धरा के ओकर नांव ल काबर बोरत हवय।
में ह पूछेंव-काकर गोठ गोठियावत हव लंकेस!! ओहा किहिस-उही जेकर नाम तुंहर भारत भुंइया म बिकट चलत हे। का कथे….रामपाल..आसाराम…अउ एक झन डेरावाला राम रहीम।
थोरिक रूक के रावन ह रोवासी बरन मुंहू बनाके कथे-मोर नांव के बदनामी ह तो चलबे करही काबर कि में ह करम अइसे करे रेहेंव। फेर मरजादा पुरुसोत्तम राम के हिनमान ए कलजुग म काबर होवत हे?
रावन राजा के गोठ सुनके मोर मुंहू ले बक्का नी फूटिस। मोर मुंहू ले गोठ नी निकलिस त ओहा फेर पूछथे-चउदा बछर के बनवास भोगके मनखे ल जिनगी जिये के रद्दा देखइया परभु ह अब मजाक के बिसय होगे हे। तुंहर कलजुग के टुरी-टुरा मन ह मोर परभु के मजाक बनाके मुबाईल म भेजत रहिथे। का एहा बने बात आय।
हर बच्छर दसराहा के दिन मनमाने अकन लकडी अउ फटाका जलाके परयावरन के बिनास करत हव। ए बने हरे?
कतको अकन के भरस्टाचार करइय्या नेता मन मोला लेसे बर आथे। का ए बने बात हरे!
दारू-मंद पीके राम के रूप धरके मोला आगी लगाना सोभा देथे?
मोला मारे बर परभु ल अपन धन-दोगानी, माया-मोह ल छोडे बर परे रिहिसे। जंगल के कांटा खूंटी गडत, कांदा-कूसा खावत दिन काटे ल परिस।
जब तक मनखे के भीतरी के लालच, वासना अउ घमंड ह जिंयत रही, में ह उही रूप म रहूँ। मोला कोनो नी मार सकय!
मंदहा-दरूहा, ब्यभिचारी, घमंडी, लालची मनखे मन मोर तीर म झन आवव!
मोर परभु राम के छोंड कोनो ल मोला मारे के हक नीहे!
अइसने काहत ओहा अंतरधियान होगे। में ह काहतेंच हंव-हमर से गलती होगे लंकापति!हमला छिमा करव। हांथ पांव जोरे ल धरलेंव। ताहने मोर सिरीमती मोला हेचकारत उठाइस अउ कथे-बइहा गे हस का ओ!का लंकापति-लंकापति काहत हस। मोर सुध अइस ताहने मुंहू धोके तुरते जेठू कका कना गयेंव अउ कका के हांथ म पइसा धरावत केहेंव-मोला रावन मारे के हक नीहे कका!छिमा करहू।
रीझे यादव
टेंगनाबासा (छुरा) 493996


text:
हिन्ता के गोठ ह राई ले रुख बनगे। मनखे मन मंगलू ला लबरा केहे लागिन। अउ मंगलू ह अपन बिगरे बेरा ले जूझत रहय। बेरा के चाल ह बेलउक रहय। ओला कखरो आसरा नइ रिहिस।
ए दुख के दिन मं मंगलू ल अपन बीते दिन के सुरता ह आ जावय। जब ओह टाटानगर के लोहा कारखाना मं नउकरी करत रिहिस। मंजूरी के संग एती ओती के अवइ मं भत्ता घला मिलय। फेर महिना मां खर्चा ले कुछु रुपिया बांच घला जावय। उही बांचे रुपिया ले ओह अपन गिरस्ती ल अब ले पोसिस। फेर अब त चाउर के एक-एक सीथा ह दुभर होगे। सब्बो के पेट ह पीठ मं चट्टकगे।
मंगलू तीन बच्छर ले ठलहा रिहिस। फेर रइपुर मं कभू कभू लइका मन ल पढ़ाय के बूता ओला मिल जावय। फेर बंधक बूता ओला नइ मिलिस। समारु के पढ़इ लिखइ ह रुकगे रिहिस अउ मोंगरा ल मेटरिक ले आगू पढ़ाय के हिम्मत नइ परिस। अब सबले पहिली ओखर बिहाव के फिकर। फेर जोन मन भूख ले बिलबिलावयं, एतका बढ़ भार ल कइसे उठातिन।
मंगलू हाथ पांव मारे फेर ओखर कुछु नइ चल सकिस। दरिद्री ह ओखर संगवारी बनगे रिहिस ना। सहर के परोसी अउ गंवई के परोसी मं बहुते फरक होथे। मनखे मन कहिथें के सहर के परोसी ह काम नइ परय फेर गंवई के मन इन्कर ले बने रहिथे। मंगलू के अत्तेक कमजोरहा दिन मं कोनों साथ नइ दिन। अउ उलटा ओखर हंसी ठट्ठा उड़ावयं। ओमन कहयं के अतेक तन्दुरुस मोठ डांठ मनखे, पिरथी मं गोड़ मारै त जझरंग ले पानी निकरे लागय। बड़ अचरज के गोठ आय के जम्मो गांव वाला मन के कइथे ओला कुछु बूता नइ मिलय। दुनिया ह कतेक अगुवागे फेर ये करम छड़हा ह अपन डउकी लइका के घोंघरा ल नइ भरे सकय। निच्चट अप्पत हे।


text:
सरकार ह का सोच रखथे छत्तीसगढ़िया खातिर ये बात के पै इही मेर उभरथे के जतेक भी बड़का नेता-अभिनेता बीच सभा म आथे तव सबोच ह एकेच भाखा बोलथे छत्तीसगढ़िया सबले बढ़िया का हमर बढ़िया हाबे तेन ला सबो जानत हाबे। हमर काही मूड़ी-पूछी ल नइ जाने तेनो मन किथे छत्तीसगढ़िया सबले बढ़िया। छत्तीसगढ़ के किसान अउ ओकर खेती के दुर्दसा अउ घड़ी-घड़ी महतारी भाखा के अपमान ल देखके अबतो छत्तीसगढ़िया सबले बढ़िया के नारा ह गारी दे बरोबर लागथे।
राज के नेता-अभिनेता मनके बात ल तो छोड़ आन राज के नेता-अभिनेता मन तको जान डारे हाबे के छत्तीसगढ़ म जाके 'छत्तीसगढ़िया सबले बढ़िया' किबे तहान उहां के लोगन मन गदगदा के ताली पिटथे। जेन आथे तेने हा भइगे 'छत्तीसगढ़िया सबले बढ़िया-छत्तीसगढ़िया सबले बढ़िया' का-का बढ़िया हाबे छत्तीसगढ़िया के किके सवाल कोनो ले करबे त एकेच जवाब आथे के छत्तीसगढ़िया मन बड़ सिधवा होथे। माने हमन सिधवा हाबन तेकर सेती कोनो भी 'छत्तीसगढ़िया सबले बढ़िया' कइके अपन बुता बना लेथे। दूसर ल काए दोस देबे हमरे भाई-बंद मन पहिली हमर बुता बना देथे अउ बाद म परोसी ल तको लानथे।
देखव ना छत्तीसगढ़ी भाखा संग का होवथाबे। अवसरवादी मन आयोग म तसमई खात हाबे। बछर भर हिन्दी सम्मेलन म ए राज ओ राज, ए देस ओ देस किंजरत हिन्दी कोति रमे रिथे अउ जब छत्तीसगढ़ राजभासा आयोग के सुरता आथे तव इहू कोति ढरक जथे। उहीं मन सम्मेलन के करता-धरता हो जथे। माने इहू कोति के कलेवा झिन चूके अउ उहू कोति के। बाकी जाय चुक्कूल म।
आयोग ले बने तो पं. रविशंकर शुक्ल विश्वविद्यालय रायपुर हा जबर बुता करे हाबे एम.ए. पाठ्यक्रम सुरू करके। देखते-देखत छत्तीसगढ़ी बिसे म एम.ए. पढ़ईया लइका मनके एक अलंग नाहकगे। जतके झिन मन पढ़के नाहके हाबे ओकर ले आगर लइका मन अबही छत्तीसगढ़ भाखा म एम.ए. के पढ़ई करत हाबे। ओमन ला का पढ़ाय जावथे, का पढ़ाय जाना चाही, अउ का सोज्झे एम.ए. कक्छा सुरू करई का बने होही ये सब बात ल अभी घिरिया देथन अउ एक सूर म सबो छत्तीसगढ़िया मन विश्वविद्यालय अउ कुलपति जी के बड़ई करथन। कम से कम ओमन छत्तीसगढ़ी म एम.ए. सुरू करके स्कूल शिक्षा विभाग ल ये बिसे गुनान करे खातिर मजबूर तो करिन। अब ये स्कूल शिक्षा विभाग के सोच-विचार लगाये के बात आए के जब ओकरे जेवनी बाजू माने विश्वविद्यालय ह कॉलेज म छत्तीसगढ़ी पढ़ई सुरू कर देहे तव स्कूल म काबर नइ हो सकही। जब अंग्रेजी, संस्कृत अउ हिन्दी म एक छत्तीसगढ़ी भाखा बोलइया लइका ह पढ़ई कर सकत हाबे तव छत्तीसगढ़ी ल लिखे अउ पढ़े म का जियान परही। लइका मन बर तो अऊ बने सरल हो जही।
गुने के बात आए के छत्तीसगढ़ राज जिहा दू करोड़ ले आगर छत्तीगसढ़ी के बोलइया हाबे तउन राज म छत्तीसगढ़ी म पढ़ई-लिखई नइ होवय। अउ तो अऊ स्कूल म एक ठिन किताब तको नइ हे छत्तीसगढ़ी के। नोहर-सोहर म एकका-दूक्का पाठ ल समोख के हमर मन मढ़हावत हाबे। सरकार ह छत्तीसगढ़ी ल परचार के भाखा, वोट मांगे के भाखा बना सकथे। फेर काम-काज के भाखा नइ बना सके। अऊ हमू कुछू केहे नइ सकन सरकार ल काबर के 'छत्तीसगढ़िया सबले बढ़िया' हमर माथा म लिखाय हाबे।
देखव ना छत्तीसगढ़ी भाखा संग का होवथाबे। अवसरवादी मन आयोग म तसमई खात हाबे। बछर भर हिन्दी सम्मेलन म ए राज ओ राज, ए देस ओ देस किंजरत हिन्दी कोति रमे रिथे अउ जब छत्तीसगढ़ राजभासा आयोग के सुरता आथे तव इहू कोति ढरक जथे। उहीं मन सम्मेलन के करता-धरता हो जथे। माने इहू कोति के कलेवा झिन चूके अउ उहू कोति के। बाकी जाय चुक्कूल म।
आयोग ले बने तो पं. रविशंकर शुक्ल विश्वविद्यालय रायपुर हा जबर बुता करे हाबे एम.ए. पाठ्यक्रम सुरू करके। देखते-देखत छत्तीसगढ़ी बिसे म एम.ए. पढ़ईया लइका मनके एक अलंग नाहकगे। जतके झिन मन पढ़के नाहके हाबे ओकर ले आगर लइका मन अबही छत्तीसगढ़ भाखा म एम.ए. के पढ़ई करत हाबे। ओमन ला का पढ़ाय जावथे, का पढ़ाय जाना चाही, अउ का सोज्झे एम.ए. कक्छा सुरू करई का बने होही ये सब बात ल अभी घिरिया देथन अउ एक सूर म सबो छत्तीसगढ़िया मन विश्वविद्यालय अउ कुलपति जी के बड़ई करथन। कम से कम ओमन छत्तीसगढ़ी म एम.ए. सुरू करके स्कूल शिक्षा विभाग ल ये बिसे गुनान करे खातिर मजबूर तो करिन। अब ये स्कूल शिक्षा विभाग के सोच-विचार लगाये के बात आए के जब ओकरे जेवनी बाजू माने विश्वविद्यालय ह कॉलेज म छत्तीसगढ़ी पढ़ई सुरू कर देहे तव स्कूल म काबर नइ हो सकही। जब अंग्रेजी, संस्कृत अउ हिन्दी म एक छत्तीसगढ़ी भाखा बोलइया लइका ह पढ़ई कर सकत हाबे तव छत्तीसगढ़ी ल लिखे अउ पढ़े म का जियान परही। लइका मन बर तो अऊ बने सरल हो जही।
गुने के बात आए के छत्तीसगढ़ राज जिहा दू करोड़ ले आगर छत्तीगसढ़ी के बोलइया हाबे तउन राज म छत्तीसगढ़ी म पढ़ई-लिखई नइ होवय। अउ तो अऊ स्कूल म एक ठिन किताब तको नइ हे छत्तीसगढ़ी के। नोहर-सोहर म एकका-दूक्का पाठ ल समोख के हमर मन मढ़हावत हाबे। सरकार ह छत्तीसगढ़ी ल परचार के भाखा, वोट मांगे के भाखा बना सकथे। फेर काम-काज के भाखा नइ बना सके। अऊ हमू कुछू केहे नइ सकन सरकार ल काबर के 'छत्तीसगढ़िया सबले बढ़िया' हमर माथा म लिखाय हाबे।


text:
‘मोर बंटवारा के कमती जमीन हे। बंटवारा में मिले घर-दुवार ह टूटत-फुटत हे। बड़े भइया सदाराम जेठासी काबर देबो। दूनों बरोबर-बरोबर बांटबो। मोर बंटवारा नीरस हे। सदाराम के बंटवारा सरस हे। बंटवारा दुवारा होना चाही। सरपंच ह कहिस कस खेदूराम, तुंहर बंटवारा होय सात आठ बरस बीतगे। ये सब बात ल बंटवारा के दिन गोठियाना रिहिस। अब पछताय का होत हे जब चिड़िया चुगगे खेत।’ तइहा के गोठ ल बइहा लेग गे।’
बंटवारा सुनके सब के जी हर कांपे बर धर ले थे। बंटवारा दु:खद पल आय। बंटवारा मं, एक कोख म जनम धरे भाई ह बांटे भाई परोसी हो जाथे। एक-दूसर घर के हंडिया के बासी ल हेर के खाय नई सकय। बंटवारा म खेत-खार, घर-दुवार के टुकड़ा-टुकड़ा हो जाथे। अरदा-परदा मरई के मारे, घर-दुवार के नाक-नक्शा बिगड़ जाथे। खेत खार, चुरकी-भुरकी बन जाथे। फेर भाई भंटवारा कहां लुकाही आज नहीं काली होबेच करही। येहा करूहा सच आय।
आज काल, बहू आइस के बेटा बंटवारा मांगे के शुरू कर देथे। वोमन संयुक्त परिवार म नई रहना चाहें। अलग, सुतंत्र घरघुंदिया बनाना चाहथे। फेर बबा, डोकरी दाई, कका-काकी, भइया-भउजी के लाड़-प्यार, आचार-विचार, मार्गदर्शन, आशिरबाद, ह कहां ले मिल पाहीं।
गनेशपुर गांव म एक बड़े किसान राहय। ओकर तिर तकरीबन चालीस एकड़ नंगर जोत्ता खेती राहय। महादेव मंडल काहत लागे। यथा नांव तथा गुन। वोहा व्यवहार म एकदम सिधवा। गांव के कोनो मनखे मंडल कका घर कुछु जिनिस मुंहू फुटकार के मांगे ते खाली हाथ कभू नई आवे। मंडलिन काकी ह घला अब्बड देवतारिन राहय। ऊंकर घर नौकर-चाकर, धन दोगानी के कोई कमी नई राहय हां काहत हूं होवे। कमी राहय ते बस एक संतान के। दू देवी-देवता अपन दुवारी म बइठ के सोंचय-गुनयं संतान प्राप्ति के इच्छा दूनो ल अब्बड़ सतावे। दूनो के माथा म चिंता के लकीर खिंचा जावे। दूनों परानी अपन मन म पक्का निश्चय कर लिन अब हम दूनो छोटे भांचा ल अपन घर राख के पालन-पोषन करबो। ओकर बर-बिहाव करबो अउ घर बसा देबो।
कुछ समे बीते के बाद-वोमन ल भांचा के जस मिलिस। एक नहीं दू पुत्र के प्राप्ति होइस। बड़े बेटा के नांव सदाराम अउ छोटका के नांव खेदूराम। मंडल-मंडलिन के जीतेजी दोनों भाई अलग-बिलग होगे। कोई किसिम के लड़ई-झगरा, वाद-विवाद नई होइन। आपसी समझौता देखे के काबिल रिहिसे। ऊंकर बंटवारा ल परोसी गम नइ पाइन। सुख-दु:ख में एक-दूसर घर आना-जाना, खाना-पीना, नेवता-हिकारी, अच्छा चलत रिहिसे। बंधुत्व के भावना देखते बनत रिहिसे। मंडल-मंडलिन बीतगें।
लगभग सात-आठ बरस बीते के बाद छोटका खेदूराम के मन म लालच समागे। खेदूराम ह एक दिन गांव भर ल बइठका सकेल डरीस। चम-चम ले बइठका सकलागे। गांव के सरपंच ह खेदू ल बइठका के कारन पूछिस। खेदू ह दबे स्वर बोलिस- मोर बंटवारा के कमती जमीन हे। बंटवारा में मिले घर-दुवार ह टूटत-फूटत हे। बड़े भइया सदाराम जेठासी काबर देबो। दूनो बरोबर-बरोबर बांटबो। मोर बंटवारा नीरस हे। सदाराम के बंटवारा सरस हे। बंटवारा दुवारा होना चाही। सरपंच ह कहिस, कस खेदूराम, तुंहर बंटवारा होय सात आठ बरस बीतगे। ये सब बात ल बंटवारा के दिन गोठियाना रिहिस। अब पछताय का होत हे जब चिड़िया चुगगे खेत।’ तइहा के गोठ ल बइहा लेग गे। तें अतेक साल ले कान मं तेल डार के सुते रेहेस। तें आज जागत हस। खेदूराम ह किहिस- जभे जागे तभे सबेरा सरपंच जी। खेदूराम के गोठ ल सुनके सब ठहाका मार के हांसे बर धर लिन। पूरा सकलाय समाज सरपंच के दूध के दूध, पानी के पानी नियाव ल सुनके सब हामी भर दिन। गांव के कुछ सियान मन किहिन- देख खेदूराम, ये जेठासी देना हमर सभ्य समाज के बड़-बढ़िया दस्तूर आवय। सदाराम ह तो जेठासी थोरे मांगे हे। वोला तो हमन सबे मिलके देय हावन। येमा समाराम के थोरको दोस नइए। तेंहा सोंच विचार के गोठियाय कर। गांव के एक झन जवनहा मनखे ह चुटकी बजावत किहिस- खेदूराम तेंहा थूंके ल चाटत हावस। कोनों दू-चार काठा के ऊंच-नींच होइचगे होही ते वोला आपस में पी जाव, सवांस लव। झगरा-लड़ई, मन-मुटाव मं मजा नई आवे गा खेदूराम। खेदूराम अपन जिद में अड़ेच राहय। सदाराम किहिस- तूंहर पंचाइत के फैसला मोला सोला आना मंजूर हे। पंच मन ल परमेश्वर कहिथे। फेर एक बात जरूर बतावत हंव- जब हमर सियनहा ह जीयत रिहिस तब ये खेदूराम के अड़ियल रवइया ल देखके मोला घेरी-बेरी काहय। ये खेदूराम ल बंटवारा दे के अलग-बिलग कर दव येहा ये परिवार ल खेदेच के लाइक होगे हावे। फेर मेंहा ददा ल समझावंव – कइसे करबे ग सबो अंगरी बरोबर नई होवय। येकर का दु:ख ल गोठियावंव- ये हा मोर बड़का बेटा के बिहाव करेंव तब ओकर बरात नइ गीस। छट्ठी के नेवता म घलव नइ आईस। उल्टा अपन लइका मन ल मोर विरोध करे बर भड़काथे। सोसाइटी में खातु-कचरा, करजा लेवत रहेंव तहूं ल अडंग़ा डार के बंद करवा दिस। मेंहा येकर अब्बड़ दु:ख भोगत हंव। सरपंच साहेब, कतेक ल गोठियावंव। भाई बरोबर हितवा नहीं अऊ भाई बरोबर बैरी कहिथें। सब मनखे खुसुर-फुसुर गोठियाये बर धर लिन- ये खेदूराम ह लालची प्रवृत्ति के हे। येकर बात पतियाय के लाइक नइए अऊ येकर व्यवहार घला ठीक नइए। खेदूराम अपन बात मं अड़ेच हे। पंचाइत के बात नइ मानत हे। चलव सब अपन-अपन घर कहिके बइठका ले उठगे। सब आदमी भिरभिरागे। सब अपन-अपन घर चल दिन। फागुन महीना में खेदूराम के बड़े लड़की के बिहाव माढ़गे। खेदूराम के साढ़ू भाई मिलन ह एक दिन किहिस- तेंहा अपन लड़की के बिहाव में दुनिया-दुनिया के सगा मन ल खोज-खोज के नेवतत हावस, फेर अपन सग भाई ल नेवता नइ डारे हावस। तोला दुनिया म कोन अच्छा कही। ये दुनिया तोर करतूत ल देख के हांसही। मोर मानबे ते चल मोर संग सदाराम भाई ल नेवता देके आबो। येमा का लाज-शरम के बात हे जी। साढ़ू भाई के बात ल सुनके खेदूराम निरूत्तर होगे। फेर अनमनहा कस किहिस- का होही भई। मेंहा तोर संग मं चल देहूं। दूनों झन सदाराम घर गइन।
चौरा में ढेरा आटत सदाराम बइठे राहय। वोमन ल देख के घर भीतरी बइठारे बर लेगे। मिलन ह किहिस- भइया सदाराम, खेदूराम घर लकड़ी के शादी माढ़गे हावे, तोला नेवता देय बर आय हावन। सदाराम किहिस- भाई के मुंहू मं लाड़ू गोंजाय हे का जेमा कुछु नई बोलत हे। ये उही खेदूराम आय जेन हा इकर घर नेवता देय बर गे रेहेंव तब बइठ तक नइ किहिस। अब जाना, ले आने समधी संग समधी भेंट होय बर किराया के टट्टू। जेहा हला-हला के समधी भेंट होही। हमर असन के का जरूरत परगे। अब पीछू के आंखी आगू डाहर आवत हे। ऊंट ह जब तक पहाड़ नइ चढ़य तब तक भरभस नई टूटे कहिथे। ये लड़की के शादी ह तोला नवा दिसा दिस हे। में हा बिहाव के निमंत्रण स्वीकार करहूं फेर एक शर्त में। बिहाव के पहिली हमर परचा फूटना चाही। भाई-भाई के खाता अलग होय बिना में काकरो शादी म शामिल नइ हो सकंव। ये मोर दृढ़ विचार हे।
आखिर में खेदूराम ल झुकना परगे, बड़े भाई सदाराम के डंडासरन पांव परके किहिस- मोर ले बहुत बड़े गलती होगे रिहिसे। मोला अब्बड़ पछतावा होवत हे। परचा फोराय म मोरो रजामंदी हे। फेर मोर अंगना में आके ये शादी के भार ल उठा लेबे। सदाराम ल खेदूराम के अनुनय-बिनय ल सुनके भाई बर दया आगे। पीछू के बात ल भुला के बिहाव के नेता ल मान लिस।
मकसूदन राम साहू ‘बरीवाला’
Related posts:


text:
लोक रंजनी लोक नाट्य : नाचा
कोनो भी प्रदेश के लोक नाट्य म हमर बीच के बोली अउ अपन बीच के कलाकार संग सिंगार के सहजता अउ सामाजिक संदेस होथे, जेखर भीतरी गीत-संगीत, नाच अउ अभिनय होथे। लोक नाट्य बर कोनो पोथी पतरा, किताब सिताब के नित-नियम के बंधेज नई रहय काबर कि लोकनाट्य ह हमर पुरखा मन मेर ले पीढ़ी उप्पर पीढ़ी होवत आघू बढ़थे। लोक नाट्य ह हमर जम्मो समाज के उमंग उछाह के संघरा रूप होथे। लोकनाट्य अपन-अपन जघा म अलग-अलग होथे अलग-अलग प्रदेस म अलग अलग नाम के लोकनाट्य प्रचलित हावय। बिहार म येला छउ अउ बिदेसिया के नाव ले जाने जाथे त उत्तर प्रदेश म नौटंकी, राजस्थान म ख्याल, गुजरात म भवाई, महाराष्ट्र में तमाशा, कर्नाटक म येखर नाव यक्षगान, आंध्र प्रदेश म भागकलापम, केरल म कुरियट्टम, तामिलनाडु म तेरुक्कट्टु, बंगाल म जात्रा, मालवा अंचल म माच, काश्मीर म जश्न, हिमांचल म करियाड, असम म अंकिया नाट वइसनेहे हमर छत्तीसगढ़ के बस्तर अंचल म येला भथरा नाट, रहस, तारे नारे (घोड़वा नाच) अउ नाचा के नाव ले जाने जाथे।
नाचा लोक जीवन के बड़का अउ पोठहर अभिव्यक्ति आय। जीवन के अनुभव, सपना, कलपना, जीवन जीये खातिर मिहनत, लड़ई के संग उछाह अउ उमंग ये। येमा जनता के कलपना के संगें संग ओखर विरोध अउ ओखर हिरदे ले निकले खखनई ये जउन ह बियंग के सोंटा संग चलथे। जनता के मनोरंजन अउ लोक शिक्छा नाचा के गुन ये, हांसी-ठठ्ठा अउ बियंग के संग गीत-संगीत अउ नाच के संगम ये नाचा। रात-रात भर थिरकत पांव में बाजत घुंघरू के नाव ये नाचा।
सरगुजा के सीताबोंगरा अउ जोजोमारा के गुफा ले उबजे हमर लोक नाट्य नाचा ल डॉ. बलदेव दू भाग म बाटथे, पहीली महिला मन के लोकनाट्य डिडवा अउ दूसर पुरूस मन के नाट्य रहस अउ दहिकां दो, पंडवानी, चनैनी, ढोलामारू, घोड़वा नाच, अउ गम्मत नाचा। निरंजन महावर जी हा छत्तीसगढ़ के मैदानी इलाका म सिरिफ दू ठन लोकनाट्य के बारे म बताथे एक नाचा अउ दूसर रहस। रहस हर भगवान कृष्ण के बाल गोलपाल रूप के हमर भासा म सुन्दर लीला ये। नाचा ह जम्मा छत्तीसगढ़ी समाज के लोक रंजनी आयोजन ये जेखर उदगम गांव के समाज म होये हे संगे संग येमा हमर कई ठन परंपरा अउ विधा ह जुरियावत गे हे। नाचा के बारे म रामचंद्र देशमुख जी हा लिखे रहिस कि नाचा के जउन समे विकास होना सुरू होइस ओ समे के बारे म जानना जरूरी हे काबर कि ओ समे म छत्तीसगढ़ म शिक्छा के अभाव रहिस अउ जन रंजन के कोनो साधन नइ रहिस अइसन समे मा गांव के मनोरंजक कलाकार मन मसाल के अंजोर मा हांसी ठठ्ठा करके छोटे छोटे प्रहसन ले अपन अउ गांव वाले मन के मन म उछाह भरत रहिन इही माध्यम ले जन शिक्छा के काम घलव होवत रहिस। धीरे धीरे गांव के जमीदार, मालगुजार, गौंटिया मन छट्ठी-छेवारी म ये कलाकार मन ला जोर के अउ जनता ला सकेल के लोक नाटृय ये आयोजन करे लागिन होही जउन हा नाच के रूप धरीस। खड़े साज के नाच हमर पहिली सामूहिक प्रयास रहिस जउन म चिकारा, तबला, मजीरा, खंझरी बजावत अउ नारी के रूप म पुरूष कलाकार मन मसाल के अंजोर म चार बांस ला गडिया के ओखर उपर चद्दर ओढ़ना ला छा के ओखर तरी म ये कलाकार मन नाचा करय। समे के संगें संग लोकनाट्य के रूप म बदलाव आवत रहिथे तइसेहे हमरो लोकनाट्य के रूप म बदलाव आये हे। लोकनाट्य नाचा के खड़े साज के उदगरे के समे के बारे म कहे जाथे कि ये ह हमर प्रदेस म अंदाजन सौ बरिस के पहिली अपन रूप ला धरिस। ओ समे भीमाजीराव भोंसले ह रतनपुर मा कब्जा कर ले रहिस अउ छत्तीसगढ़ के जम्मो गढ़ मन म मराठा गढ़पति मन अपन अधिकार जमाये खातिर अपन बोली बात अउ संस्कृति ल लेके छत्तीसगढ़ म दमक गीन। राजा अउ गढ़पति मन के आसरय ले सार्वजनिक तीज-तिहार म राजसी आयोजन म महाराष्ट्र अउ विदर्भ के पारंपरिक खडी गम्मत अउ तमासा के प्रस्तुति होये लागिस, खड़ी गम्मत संग रतनपुर राज म हमर पारंपरिक लोकनाट्य ह मिल के तारे नारे के रूप धरिस त बाकी मैदानी इलाका मन म पहिली खड़े साज नाचा फेर नाचा अपन छत्तीसगढ़ी स्वरूप म आइस। बाद म गैस लाइट आइस अउ तहां ले माइक घलो आगे, दाउ मन के संग हबीब तनवीर हा ये नाचा ला विस्व मंच तक लेगे।
ओ समे म जेखर भाखा दूरिहा तक जावय तउन ला अच्छा नाचा कलाकार माने जावय काबर कि ओ समे म माइक रहिस नइ ये त देखइया जम्मो जनता तक आवाज जावय तभे गम्मत के मजा बने रहय। पहिली ब्रम्हानंद के भजन, लावनी गीत, कबीर के निरगुनिहा भजन के संग करमा-ददरिया के छत्तीसगढिया माटी के महक संग म होवत रहिसे। बाजा म चिकारा, सारंगी, दफड़ा, मंजीरा, मोहरी, हरमुनियम। कुरथा म महिला पात्र ह लुगरा अउ पुरूस ह धोती कुरथा पहिरय। धीरे-धीरे सिनेमा अउ टीबी के आये ले नाचा म ओखर नकल उतरगे। नाचा के भीतर गम्मत होथे जउन म छोटे-छोटे समाज के गलत नीत उपर गंभीर वार करत सहज-सरल भासा म मनोरंजनी कहिनी रहिथे। कलाकार मन के संवाद म देखइया हाससत हांसत लोटपोट हो जाथे। बिना कोनो लिखित पाठ के कलाकार मन अपन मन ले उबजाए पाठ ला बोलथें। पाठ म गोठ ला तोर-मरोर के हांसी उबजाथें। बड़का बड़का समस्या ला ये कलाकार मन हांसी ठठ्ठा म हल कर देथें। कलाकार मन गम्मत के चलतेच चलत देखइया मन के बीच ले अपन स्वरूप अउ पाठ उठा लेथें देखइया मन अपने बीच के आदमी के कहिनी अउ नकल ला देख के अड़बड़ खुस होथें अउ जब दुख के पाठ आथे त आंखी ले आंसू तको ढरकथे। वो समे म नाचा म पांच ले सात कलाकार रहंय।
नाचा के सुरू म गवइया गीत – गंगा ला लाने भागीरथी वो, गंगा ला लाने भागीरथी। राजा सगर के नाती वो गंगा ला लाने भागीरथी ….। बीच भंवर मोरी नइया बूड़त हे माता, आके बचा लेबे लाज वो ….। ठाकुर भला बिराजे हो जग्गन्नाथ पुरी मा भले बिराजे ….। कोने जंगल कोने झाड़ी ओ… अवो अवो दीदी मोर….
नाचा के बिकास अउ संजोये खातिर होये काम – सन् 1927-28 म दाउ दुलार सिंह मंदराजी ह छत्तीसगढ़ के बगरे नाच पार्टी मन ला सकेलिस अउ ओमा ले नामी कलाकार मन ला जोर के रवेली नाच पार्टी बनाइस। जउन म परी नारद निर्मलकर, गम्मतिहा सुकालू ठाकुर, नोहरदास, तबलची राम गुलाल निर्मलकर, चिकरहा दाउ मंदराजी ये पांच झिन रहिन। दूये साल म दाउ मंदराजी ह रवेली साज के नाच म चिकारा के बलदा हारमोनियम अउ मसाल के जघा म गैस बत्ती बउरे ला सुरू कर दीन। दाउ मंदराजी ह नाचा के बिगड़त रूप ला तको संवारिन अउ सिरावत नाचा के छाती म परान डारिन। मदन निषाद, नोहरदास मानिकपुरी, लालूराम साहू, बुधराम देवदास संग फीता बाई अउ माला बाई ला अपन नाच पार्टी म जोरिस येखर पहिली नाचा म महिला के पाठ घलव पुरूस कलाकार मन हर करयं। दाउ मंदराजी ह नाचा बर अपन सरबर होम कर दीस, रवेली नाचा पार्टी के गांवो-गांव प्रदसन करे लागिस। वो समे म उत्तर प्रदेस – बिहार, दरभंगा ले गाड़ी भरभर के छत्तीसगढ़ म लीला नाटक करे बर उंहा के मनखे मन आवय अउ टिकट लगा के अपन नाटक लीला करयं जेखरे देखा सीखी दाउ मंदराजी ह 1960 म रायपुर म एक महीना ले रोजे नवा नवा गम्मत संगा नाचा के टिकिट वाले आयोजन करिस तउन म हमर ये लोकनाट्य नाचा के प्रसिद्धी हा अड़बड़ बाढिस अउ सभ्रांत लोगन के मन म नाचा बर परेम उमडिस। नाचा के सोर तब के हमर राजधानी भोपाल तक घलो पहुंचिस अउ आदिवासी लोक कला परिसद मध्य प्रदेश हा जनवरी 1964 म दुर्ग म तीन दिन के नाचा महोत्सव के आयोजन करिस जेन मा छत्तीसगढ़ के पंदरा नामी नाचा पार्टी ला बलाये गीस। इही बीच म दिल्ली के हिन्दूस्तानी थियेटर जेखर अधियक्छ इंदिरा गांधी रहिसे अउ निदेसक हबीब तनवीर तउन म रवेली साज के कलाकार मन काम करिन इंखर प्रदसन ला देखे बर तबके प्रधान मंत्री जवाहरलाल नेहरू तको आये रहिसे। इही समे म दाउ रामचंद्र देसमुख ह छत्तीसगढ़ देहाती कला विकास मंडल पिनकापार बना के नाचा के पारंपरिक स्वरूप ला बढ़ा के ‘काली माटी’ के रूप म रायपुर म प्रस्तुत करिन जउन हा नाचा के आघू जा के बड़का लोकमंच म बदले के पहिली सुरसुरी रहिस। लोकमंच के पहिली संगठित रूप म 1971 म चंदैनी गोंदा के रूप म परगट होइस जउन ह दाउ महासिंग संचाकर के सोनहा बिहान, रामहृदय तिवारी के लोरिक चंदा, कारी, लक्ष्मण चंद्राकर के हरेली, प्रेम सइमन के दसमत कइना, दीपक चंद्राकर के गम्मतिहा फेर लोकरंग अरजुन्दा के रूप म आइस। एखर बाद रायपुर म नाचा कार्यसाला सन् 1973 म होइस तउन ह हबीब तनवीर ला मोहे डारिस तेखर बाद हबीब तनवीर ह नाचा के नागर रूप के अपन सोंच ला नया थियेटर के रूप म परगट कर के देस बिदेस तक हमर नाचा के महमहई ला बगरा दीस। इही समें मा डॉ. विमल कुमार पाठक के अघुवई म भिलाई स्टील प्लांट ह हर साल लोक कला महोत्सव चालू करिस तउन म नामी नाचा पार्टी मन के प्रदरसन होये लागिस। रायपुर म 17-18 जनवरी, 1992 उतई, दुर्ग म पहिली बार बड़का आयोजन होइस येमा दिन रात एक से एक नाच पार्टी मन अपन प्रस्तुति दीन। ब्रम्हा बिसनू नाच पार्टी लखना, छत्तीसगढ़ी लोककला मंच बेलसोड़ा, जय संतोषी नाच पार्टी बरही सांकरा, जय बजरंग नाच पार्टी सेलूद, चरनदास चोर नाच पार्टी मन सामिल होइन।
संजीव तिवारी
बिलासपुर भास्कर में पूर्व प्रकाशित


text:
नौ हाथ लुगरा पहिरे तभो ले देंहे उघरा
बिकास के चरचा चारों मुड़ा म होये । गांव गंवई के मनखे मन बिकास देखे बर तरसत रिहीन । हमर देस अजाद होही न बेटा तंहंले बिकास आही , सुनत सुनत दू पीढ़ही के मन सरग सिधार दीन । तीसर पीढ़ही के मनखे मन घला बुढ़ाये धर लीन । फेर कइसना होथे बिकास तेकर दरसन नी पइन । जब नावा राज बनीस , नावा सरकार बनीस , उही समे ले , “ बिकास अभू आनेच वाला हे , एदे आतेच हे , तुंहर तीर म अमरीचगे “ एकर खूबेच चरचा होइस । फेर काकर पेट म पचथे बिकास , कोन जनी ?
बबा अपन नाती ल बतावत रहय के , बिकास ये दारी आहीच कथे रे…… । नाती पूछीस – कामे बइठके आही बबा विकास हा ? बबा किथे – कामे आही , तेला महूं नी जानव । फेर लोगन किथे के – हमर छत्तीसगढ़ बनही , हमर राज आही , तंहंले बिकास आही । त यहू होये कितको दिन नहाकगे बबा , हमन ला बिकास के दरसन नी होइस । आवत होही , लुकाये होही कहूं करा…….. । हमर बबा बतावय रे बाबू , सड़क बनही तहन विकास होही कहिके । एके ठिन सड़क कितको घांव बनगे , फेर हमर तीर , बिकास नी अइस , हां हमर बिकासखंड के इनजीनियर घर , बिकास होइस कहिके सुने रेहेन वहा दारी । फेर उहू ल देखे नियन , कइसना हे ? थोरिक बाढ़हेन त हमर बबा बतइस के , बिकास रेल मारग ले आही कहिके , हमर गांव म घला निंगिंस रेल मारग , फेर कती कती फेकटरी मालिक मन घर , बड़ अकन बिकास होइस सुने हन । हमर गांव के सपाट भुंइया ल देखके , हमर अगुवा मन इहां हवा मारग ले विकास लाने के सोंचीन । हमूमन बहुतेच खुस रेहेन , खुस रहनाच हे गा , बिकास कन्हो सड़क अऊ रेल मारग ले थोरे आही तेमा , ओ तो हवाच मारग ले आही । हवई जहाज ऐती ले उढिहाये सांय ले , ओती ले उढिहाये सांय ले…… । फेर , हवा हवा म , कते दिन हवा होगे बिकास……. । सड़क , रेल , हवा मारग के सेती रूख रई जनगल कटागे । पानी गिरई कमतियागे , खेत खार , परिया परे लागीस । नरवा के पानी म बंधान बनाके , बिकास ल हमर कोरा म डारे के उदिम सुरू होगे । बांध बनगे , हमर करम कस फूट घला गे , उही दारी ले , बिकास म हमर नेताजी के घर पटागे ।
समय बदलगे । बिकास लाने बर बिजली के तार खिंचाये लागीस । चारों मुड़ा म परकास बगरही , तहंले बिकास खुदे आही । कोन जनी काकर घर अनजोर होइस बिजली के तार म । जबले आहे , महीना के आखिरी म अइसे करेंट मारथे के , बिकास गर्भपात म मर जथे । एक घांव फरमान निकलीस के , जेकर केवल दू झिन लइका रही , तिही मन के बिकास होही । हमन दू झिन के पाछू , तीसर के सोंचेन निही , फेर कहां के बिकास …… । ओहा तो असपताल के डाकटर के सूजी दवई बूटी म अटकगे । जे दिन ले अपरेसन करायेन उही दिन ले , हमर बई के पेट म दरद होये लागीस , पहिली सोंचेन हमर घर बिकास आवत होही । पाछू पता चलिस , जतका हमर पेट पिराही , ओतके डाकटर के बिकास होही ।
एक घांव बिकास भेजइया मन बतइन के देस बर , गोला बारूद तोप बिसाबोन , तहंले बिकास ल अपन पेट म भर के रखइया मन , डर के मारे बाहिर निकालही , तभे आम जनता के घर बिकास पहुंचही । तोप लेवागे , फेर ओ दारी , बिकास इहां ले निकलके दूसर देस म पहुंचगे ।
बबा अपन जवान नाती ल बतावत रहय के , बिकास के अगोरा म मोर चुंदी पाकगे , झरगे । तोर ददा के चुंदी तको पाके लागीस । जम्मो झिन सोंचे लागिन के , कितको बछर ले कले चुप बइठे हे , बिकास भेजइया मनखे हा……. । फेर पाछू जनाबा होइस के , कन्हो स्प्रेक्टम म लुकाके अपन घर बिकास ल लेगे , कन्हो कोइला म चपक के , बिकास म अपन हाथ मुहूं करिया डरीन । बेर्रा मन , बिकास ल , गाय गरू के भोजन कस , खा के हजम कर दीन ।
नावा नावा मनखे , नावा नावा सोंच , फेर खुरसी तो उहीच आये , तेकर सेती डर घला लागथे के , बिकास के जींन्स , गरीब के खटिया के अचवानी म , का बइठही …….. ? ओतके बेर एक झिन मई लोगिन कस , बड़ सुघ्घर नावा लुगरा पहिर के , मटकत रेंगीस । ओकर पहिरई देख , सियनहा ते सियनहा , जवान नाती घला लजागे । लजाना सुभाविक हे गा , गजब सुंदर परी कस दिखत , दगदग ले नावा लुगरा पहिरे रहय , फेर देहें उघरा ……… । नाती किथे – बबा , अतेक सुघ्घर दिखथे , फेर पहिरे के सऊर तको निये । बबा किथे – इही हमर देस के बिकास आय बेटा । मुहूं ल फार दीस नाती……….. । समझिस निही । बबा बताये लगीस – बिकास होथे बड़ सुनदर , जब हमर गांव गली खोर म आये बर निकलथे तब , अब्बड़ सुघ्घर चुक चुक ले पहिर ओढ़ के , तोप ढांक के निकलथे । फेर एकर मारग म , भरस्टाचार के सुरसा मन मुहूं फार के खड़े रिथे , उही मन , ओकर लुगरा ल , जगा जगा ले , अइसे चीथ देथे के , हमर तीर पहुंचत ले , देहें ल तोपे के जगा , लुगरा ल तोपे लागथे । तभे तो “ नौ हाथ लुगरा पहिरे तभो ले देहें उघरा “ दिखथे ………..।
हरिशंकर गजानंद देवांगन, छुरा


text:
‘केंवटिन ह राम मंदिर बनवाए के सोचिस। महानदी के तीर एक राम मंदिर बनवाए के इच्छा ल अपन घर म बताइस त तियार तो सबे होगे। बात आइस पइसा-कौड़ी के। रात के अपन लोहा के पेटी ल सबके आगू कोंदी ह खोलिस त पेटी भर रुपिया पइसा देखके पूरा परिवार अकचकागे।’
‘अना, उर्रा, आडू ले ला’ समान बेचवइया के अवाज ल सुनके सबे ल अटकरे बर परय कि येहा कोन ए, अउ का जिनिस बेचत हे। अतका जरूर पता चल जाए कि ऐहा कोई माई लोगन आय। घर ले बाहिर निकले म पता चलय कि ए हा केंवटिन ए अउ कोंदी हे। ओहा सुनथे-समझथे सबे ल मगर गोठ-बोली ह अस्पष्ट हे। ओकर इ गोठ बोली ह लइका सियान सबे ल अपन कोती खींचय। ऐकरे नाम से ओहा जेन गली म जाए पहिली देखइया अउ बाद म लेवइया मन के भीड़ लग जावय। धीरे-धीरे ओकर चना, मुर्रा, लाड़ू सब बेचा जाए।
कोंदी केंवटिन ह अब रोज बिहनिया चना, मुर्रा, लाड़ू बेचे आवय। पांचों पारा किंदरय। हर मोहल्ला म एक जगहा कुछ बेर बइठके बेचय फेर आगू बढ़ जावय। सात से दस-ग्यारा के बीच म ओकर पूरा टूकना, टुकनी खाली हो जावय अउ ओमा धान-चाउर ह जगहा पा जावय। ओहा लइका मन ला अपन कती आवत देख खुश हो जावय। ओमन धान, चाउंर, पइसा जतको लावय ओकर बलदा म चना, मुर्रा, लाड़ू दे दय। इ खूबी के नाम से सब लइका ओकर रस्ता अगोरै अउ आवाज सुनते चुरकी दौंरी लेके निकल जावैं।
गांव वाला मन ला बाद म पूरा पता चलिस कि ऐहा सनकिहा केंवटा के दूसर घरवाली ए। पहिली घरवाली ह दूसर जचकी के समै म खतम होगै रहिस। ओकर पहलौंटी जचकी म एक टूरा होए रहिस जेन ह अब छै बच्छर के होगे रहिस। महतारी बिना अपन ददा अऊ डोकरी दाई संग रहै। सनकिहा केंवटा के असली नाव तो बिसेसर रहिस मगर ओकर सनक के नाम से ओला सनकिहा केंवटा के नाव से सबै जानैं। ओहा कोनो दिन कतको जुआर जाल, चोरिया अउ ढिटौरी (मछली पकड़ने एवं रखने का सामान) लेके निकल जावै। कभू-कभू तो पन्द्रही, महीना तक मछरी पकड़ै के नाव नई लै।
सनकिहा केंवटा ह अपन दाई के बुढ़ाती उमर अउ अपन इकलौता बेटा के लइकई ल देख के दूसर घरवाली लाए के उदिम करिस। कोंदी के भाग म ओहा अउ केंवटा के भाग म कोंदी ह रहिस। वइसे भी कोंदी ल सरोत्तर घरवाला मिलना मुश्कुल रहिस। ओकर दाई-ददा मन सरोत्तर दमाद बर बड़ परयास करिन। नई मिलिस त ए दूजहा संग बिहा दिन। संतोषी सदा सुखी, एला अपन नेम धरम बनाके कोंदी केंवटित ह अपन ससुराल, सउतेला बेटा म रच बस गिस। कोंदी के मया ल देख के कोनो नई कह सकत रहिंन कि बेटा ओकर सउतेलहा ए।
कोंदी केंवटिन ह काम बुता करे म कभु आलस नई करिस। बिहन्ने राम-राम के बेरा म जाग जाए तहां ले नहा के आए। चना, मुर्रा फोरै। सबे ल जमावै अऊ चहा पियाके समान सजाके टुकना ल मुड़ म बोह के बिहन्ना सात बजे किंदर-किंदर के बेचे बर निकल जावै, गयारा बजे तक घर लहुट जाए अउ रांधै पसावै। सबे ल खवावै-पिवावै अउ आखरी म खुद खावै।
मझनियां करी, मुर्रा, लाई अउ जवार के लाड़ू बनावै। गांव के हटरी बजार बर भजिया, गुलगुला बनावै अउ चार बजे सब समान ल लेके निकल जावै संझाती होवै त मुंधियार होए के पहिली घर लउट जावै। घर-द्वार ल संभालै अउ रात दस बजे तक सबे झन सुत जावैं। केंवटिन के जीवन क्रम ह मउसम देखके बदलत संवरत रहै।
बचपन के राम भक्त केंवटिन ह अब घर गिरहस्थी संभाले के बाद अपन कमाई के एक चौथाई हिस्सा राम भगवान बर जोरे लागिस। अउ जादा कमाई होवै त दान धरम म लगा देवै।
कोंदी केंवटिन ह अपन सउतेलहा बेटा ननकी ल सजा-संवार के तियार करके स्कूल भेजे लागिस। परिवार म सब अनपढ़ रहिन मगर बेटा ल पढ़ाए म कोई कमी नई करिन। कोंदी केंवटिन ह अपन खुद के लइका के साध कभु नई करिस। ओकर सगरे मया ह सउतेलहा बेटा ननकी बर उमडै। अोहा सबे के मया पाके बिगड़िस नहीं। ननकी ऊपर तो अपन नवा महतारी के छांव परे रहिस। पढ़ाई-लिखाई, सेवा धरम सब म कभु-कभु अपन नवा महतारी कोंदी केंवटिन ले अगुवा जावै। ओहा पढ़-लिख के आगु बढ़गे गांव के स्कूल म मास्टर बनके पढ़ाए लगिस।
ननकी के उमर देखके दाई ददा मन ओकर बर बिहा के सोचे लागिन। पहिली ओकर बर नवा कुरिया बनाइन। फेर बहुरिया लाइक लड़की खोजिन। लड़की अउ घर-द्वार पसंद आइस तहां राम नवमी के दिन बिहा करके बहुरिया ले लाइन। नवा कुरिया अबाद होगे। दाई-ददा संग डोकरी दाई सबे के मन ह हुलास मारे लागिस। डोकरी दाई ह तो अपन पोता अउ बहू ल देखके जनम सहराए लागिस।
कहीं कोई बात के कमी ल नई देखके कोंदी केंवटिन ह राम मंदिर बनवाए के सोचिस। महानदी के तीर एक राम मंदिर बनवाए के इच्छा ल अपन घर म बताइस त तियार तो सबे होगे। बात आइस पइसा कौड़ी के। रात के अपन लोहा के पेटी ल सबके आगू कोंदी ह खोलिस त पेटी भर रूपिया पइसा देखके पूरा परिवार अकचकागे।
नदिया तीर पांच एकड़ भुइयां के खोज ओकर बेटा ननकी ह करिस। कोंदी के नाम रजिस्ट्री करके राम भगवान ल चढ़ा दिन अउ राम मंदिर बने के काम शुरू होगे। कोंदी ह रुपिया-पइसा ल एकरे नाव लेके तो जोरे रहिस। केंवटा श्रमदान करिस, डोकरी दाई सब ल मंदिर के बनत तक पानी पियाइस। सबसे इंतजाम अउ बचे-खुचे ल ननकी अउ ओकर घरवाली पूरा करिन। मंदिर बनत देख दान करवैया अड़बड़ आइन। साल भर के भीतर राम मंदिर बनगै। प्राण प्रतिष्ठा होगै।
कोंदी केंवटिन के काम ल जेन भी सुनै, वाह-वाह करैं। ओकर बेटा ननकी ह एक ठन करिया पथरा म छेनी ले टंकवा के लिखवाइस ‘रामसेविका कोंदी केंवटिन’ ओ फर्सी पथरा ल आज भी मंदिर के बाहिर बिछे हे अउ फर्सी पथरा के बीच लगे हे। मंदिर अवइया-जवइया के पांव ह ओमा अवश्य पड़थे। कोंदी केंवटिन के बस अतके इच्छा रहिस।
ओ करिया पथरा ह घिसके अब चिकनात जात हे। मंदिर बाहिर बड़ अकन फर्सी पथरा के बीच ओहा लगे हे। सबके नजर नई परय मगर बरसात के पानी म साफ होके ओहा सावन-भादो म अवश्य दिखथे। सबै ओ मंदिर ल केंवट समाज के कथें मगर ओ फर्सी पथरा ह असल ल आज भी उजागर करथे।
डॉ. सीतेश कुमार द्विवेदी
पानी टंकी के पास
पारिजात एक्सटेंशन
बिलासपुर
Related posts:


text:
विशेष
कोन ए भारती,,, अऊ ऐखर हौसला ल सुनके काबर करहू ऐला सलाम
देखव एक अईसे नोनी के कहानी जेन ह जीवन अऊ शरीर के हर बाधा ल बना लिस अपन ताकत
धमतरी ले गोविंद साहू..
आज हमन ह एक अईसन नोनी के कहानी ल बतावत हन जेन ह अपन हर विपरित परिस्थिति ल अपन ताकत बना के आज सबल हो गे हे। ऐ भारती ह धमतरी जिला के रहवईया ऐ। ऐखर नाव हे भारती सलाम। वईसे तो सलाम ऐखर सरनेम हरे लेकिन आज दुनिया ह ऐ नोनी के हौसला सुनके सलाम ठोके बिना नई रहि सके। भारती नानकून ले दिव्यांग हाबे, लेकिन अपन ऐ शारीरिक कमजोरी ल पीछू धकेल के आज अनुभव के अईसे मुकाम म पहुंच गे हे कि वो ह काखरो मदद के जरूरत नई हे। ऐखर हौसला अईसे कि हर बार ऐखर आगू सिर झुकाए के दिल करथे। देखव विडियो….


text:
जनम ले दइ ददा ल खोयेन । कर सुरता हम कभु नइ रोएन।।
कर नइ पायेन उंखर सेवा। अइसन होइस काबर देवा।।
ममा मामि ममदाइ पोटारिस। ननिहाल मोर हाल संवारिस।।
नइ उतर सके रिन दद दाइ के। नना नानि मम मामि दाइ के ।
कथें किस्सा पुरखा तारे के। "गया" जाके पिंडा पारे के।।
सुन किस्सा योजना बनायेन। गया-पंडित-संपर्क बनायेन।।
संग भाई हम आयेन "गया"। अइस सुरता दइ ददा के मया।।
पंडित पिण्ड-दान समझाइस। खरचा पानी घलो बताइस।।
होईस बढ़िया करे ले ठेका। ओइसे अब्बड़ लगथे टेका।।
काम धाम निपटाइ के, लहुटेन अपन गांव।
जम्मो देवी देवता, परथन सबके पांव।।
असल बात ये हे के भारत, हमर देश, म धरम करम मनइ के रिवाज आज ले नही, सैकड़ों साल ले चलत हे। देवी देवता के गिनती ल झन पूछ। तीन लोक तैंतीस करोड़ देवता। कतको अंधविश्वास कहि लौ, कोनो कोंटा म डर छुपेच रथे। मान्थेंच। नई मानय तौनो मन, जब बिपत परथे, अउ छोड़े नही त इही रीत रिवाज के सरन मा जाथें। बाकी एखर बर लिखे ल त गाड़ा भर हे। मैं डिटेल म नई जाना चाहंव। अत्केच कहना चाहत हौं के अइसन काम बर पंडा पुरोहित अउ जजमान दूनो एक दूसर के दिमाग ल पढ़ के, अउ जउन भगवान के नांव ले के करम करथौ करवाथौ ओखर खियाल रख के, श्रद्धा ले काम निपटवावौ फेर देखौ ओखर परिनाम। मैं जउन दृश्य देखेंव उहाँ के के कइसे पण्डा ह, जजमान के कम पइसा चढ़ाए ले, बिफर गे रिहिस अउ गाली गलौच म उतर गे रिहिस, ओला देख के एकदम खीख (गंदा) लागिस जी। अइसने म त श्रद्धा ख़तम हो जथे ... .. अब उहाँ ले सरूप बदल के आये के बाद के फोटू म नजर दउड़ावौ थोकिन:
गया ले आये के बाद के फोटू
जय जोहार .......
(ममदाइ=नानी) (पोटारिस=गले लगा लिया)


text:
पथरा के मोल
पथरा मन, जम्मो देस ले, उदुप ले नंदाये बर धर लीस। घर बनाये बर पथरा खोजत, बड़ हलाकान होवत रेहेंव। तभे एक ठिन नानुक पथरा म, हपट पारेंव। पथरा ला पूछेंव – सबो पथरा मन कती करा लुकागे हे जी ? में देखेंव – नानुक पथरा, उत्ता धुर्रा उनडत रहय। मे संगे संग दऊंड़े लागेंव। झिन धर लेवय कहिके, उहू पथरा, अपन उनडे के चाल, बढ़हा दीस। में हफरत हफरत हाथ जोरत पूछेंव – थोकिन अगोर तो, कतिंहा दऊंड़त हस लकर धकर। ओ भागते भागत किहीस – मोला अपन हाथ म नी धरबे त बताहूं ? में अपन लइका के किरिया खावत, ओला आसवासन देंव। पथरा उदुप ले ठाढ़ होगे अऊ किथे – हमर पूरा पथरा परजाति हा, जम्मू कसमीर म निवास करे के सोंचे हे। में पूछेंव – काबर ? ओ किथे – इहां हमर कन्हो मोल निये अऊ हमर भविस म खतरा घला नजर आवत हे। मे पूछेंव – कइसे ? वो जवाब दीस – – इहां के मनखे मन, हमन ला बदनाम करे बर, नेता मनला फेंक के मारथे, कन्हो धरागे तब, अदालत म, वो बांच जथे अऊ हमन फंस जथन। दूसर कोती, कसमीर म देखव, उहां हमन ला इज्जत से, अपन घर म सकेल के राखथे। अऊ उहां, जे हमन ला फेंक के, सेना के जवान ला मारथे, तेमन ला कभू, पुलिस अऊ अदालत जाये बर नी परे। एकर मतलब हमू मन सुरकछित …। तुंही मन देख लव, अऊ जगा के पथरा फेंक के मरइया के सपोट बर, कन्हो हाथ नी उठे ….. जबकी कसमीर म, पथरा फेंक के मरइया के सपोट म, पूरा देस के कतको हाथ उठ जथे………। येकर मतलब ये आय के, उहां के पथरा धरइया ला कभू जेल जाये ला नी परय, माने हमू मनला, भविस म, कन्हो खतरा निये। अइसे भी, इहां हमन खोर म परे रहिथन, उहां घर भीतरी एसी म रहिबो…..। तूमन हमर मोल नी जानव। हमन ला फेंक के, कन्हो अयरे गयरे ला मार देथव अऊ हमन ला बदनाम करथव, तेकर सेती हमू मन कसमीर म बसे के सोंच डरे हन ………।
हरिशंकर गजानंद देवांगन, छुरा


text:
राजा तरिया
भोलापुर गांव के जमीन न तो सरलग अउ सोझहा हे,अउ न चिक्कन-चांदर हे। खोधरा-डिपरा ले पटाय हे, बारा मरोड़ के भूल-भुलइया हे। मंदिर ह डोंगरी के टिप म बने हे त जइत खाम ह खाल्हे तला म। ऊपर डहर ऊपर पारा, खाल्हे कोती खाल्हे पारा अउ बीच म मंझोत पारा। खाल्हे पारा वाले मन बर ऊपर डहर मूंड़ी उचा के देखना तको अपराध रहय,चढ़े के तो बातेच मत सोंच। फेर सारकारी नियम कानून अउ बदलत जमाना के असर के कारण अब बड़े-बड़े खोधरा-डिपरा मन पटावत आ गे हे। ऊच-नींच के अंतर घला अब कम हो गे हे। ये तो होइस खाल्हे अउ ऊपर वाले मन के गोठ। मंझोत वाले मन के दसा सब ले जादा खराब हे। ये मन खाल्हे कोती देख के अपन आप ल ऊपर वाला समझथें, तब ऊपर वाले मन कहिथें, -’’तुम साला सब नींचा।’’
राजा मन के राज खतम होय म अभी टेम लगही। अभी खाली नाम बदले हे, राज उंखरेच चलत हे। पहिली के मन राजा, मुकड़दम अउ गंउटिया कहलावंय, अब मंत्री, संत्री अउ नेता कहलावत हें। ऊपर पारा अउ खाल्हे पारा वाला मन कतको सरकारी नउकरी लग के अपन बनवती बना लिन। कतरो साहब बन गें, कतरो डाक्टर बन गें, कतरो मन मास्टर अउ बाबू बन गिन। ऊपर पारा वाला मन नेतागिरी म घला आगू हें। झाड़ू गंउटिया कहत लगे, रायपुर दिल्ली सिवा कोई बातेच नइ करय। मरे बिहान हे मंझोत पारा वाला मन के। थोरिक बहुत मास्टर मुंसी वहू मन बन गे हें, फेर जादा मन पढ़ लिख के बेकार हो गे हें। कथे न, धोबी के कुत्ता घर के न घाट के। न सरकारी नउकरी मिलिस, न खेती-खार म मन लगिस। दाइ-ददा के कमइ ल दिन भर पान-गुटखा खा के थूंकत रहिथें। कुकुर मन सरिख लुहुंग-लुहुंग नेता मन के पीछू-पीछू लुटलुटावत रहिथें। दाई-ददा के मान करंय चाहे मत करंय, इंखर मन के तलवा चांटत रहिथें। जब दाई-ददा के इज्जत नइ करंय, तब दूसर के का करहीं।
पहिली के लइका मन के बाते दूसर रहय। बड़े-बुजरुग मन ल आवत देख के बेरेंच-कुरसी ले उठ जातिन। आघू म पान-सुपारी ल घला नइ खातिन। गांव भर ल परिवार कस मानतिन। कका-बबा, गंगाजल-महापरसाद के नता म नेताय रहितिन। जमाना बदल गे। न पढ़इ-लिखइ म चेत, न खेती-बारी म धियान। मरजाद ल जइसे खंूटी म टांग देय हें, कुछू कहे म सोझ रगड़थें -’’अरे चल, अपन जघा म खेल। जादा झन उचक। अपन बेटा-बेटी ल पहिली संभाल।’’
नाता गोता के जम्मो मिठास ह सिरा गे हे।
भोलापुर गांव घला देस के दूसर गांव मन सरीखेच हे। गांव के अमरतिच म संघरा दू ठन बड़े-बड़े तरिया हे। तरिया मन के मंझोत म एक-एक ठन पक्का चंवरा बने हें। सियान मन बताथें कि पहिली ये चंवरा मन के ऊंचाई अच्छा लाम लहकर आदमी के टीप छुअउल रहय। अब तो लद्दी पटइ के मारे तरिया मन ह खेत बन गे हंे। चंवरा मन माड़ी माड़ी भर हो गे हें। चंवरा मन के बीचों बीच सइघो पेंड़उरा बरोबर, चिक्कन-चिक्कन छोलल खंबा गडे रहय। दुनों तरिया मन के, अउ ये खंबा मन के घला अपन कहानी हे। अतराब के चार-चार कोस तक इंखर कहानी परसिध्द रिहिस। गांव के बुजरुग सियान मन आजो ये कहानी ल बताथें। लोग लइका मन भले अइसन बात ल आलतू-फालतू समझ के रेंग देथें, फेर सियान मन गजब गरब-गुमान के संग ये बात ल बताथें।
तइहा के बात आय। देस म सुक्खा अंकाल पड़े रहय। खेत के धान ह पिकिया-पिकिया के भुंजा गे। त्राहि-त्राहि मच गे। भूख-पियास म आदमी मरे लगिन। उही बछर जनता ल पोंसे खातिर राजा ह ये तरिया मन ल खनवाय रिहिस। दूसर साल भगवान के किरपा होइस। झमाझम पानी गिरिस। सोला आना खेती होइस। तरिया मन घला लिबलिब ले भर गें। फेर अलकरहा हो गे। एती चउमास बीतिस, ओती तरिया ठकठक ले। समुंदर सरिख तरिया, पानी कइसे सुखइस, कहां गिस, कोनों गम नइ पाइन। दूसर साल घला अइसनेच होइस। आगू साल घला इहिच उपद्रव।
गांव के सियान मन बिचार करिन। आखिर तरिया मन म पानी काबर नइ थिराय? देखा-सुनी करिन। बाम्हन-पंडित मेर पोथी-पंचांग देखाइन। गांवेच म, पेटला महराज के पुरखा मन म एक झन महराज अबड़ ज्ञानी रहय। पटृटी कलम धर के तरिया मन के कुंडली बनाइस। घंटा दू घंटा ले गिरह-नछत्तर के चाल अउ दसा देखिस। बने बिचार कर लिस, जांच-परख लिस तब बताइस – ‘‘जजमान मन मोर बात ल बने धियान दे के सुनिहव। दुनों तरिया मन के बिहाव जब तक नइ होही, पानी कभू नइ मांड़य। वइसे भी सास्त्र के अनुसार बिना बिहाव करे तरिया के पानी से निस्तार नइ करना चहिये।’’
सियान मन महराज के खूबेच इज्जत करंय। वहू मन ल बात जंच गे। किहिन – ‘‘ये काम ल तुंहर सिवा अउ कोन कर सकही देंवता। काम ल कब करना हे, कइसे करना हे, तुfहंच मन जानव। बड़ किरपा होतिस।’’
धरम के काम समझ के महराज घला एके भाखा म तइयार हो गे। किहिस – ‘‘संकर भगवान ह आसिरवाद अउ बरदान देय हे कि बर-बिहाव खातिर अकती के दिन ले जादा सुभ अउ कोनों दिन ह नइ होवय। विही दिन बर सबो तियारी कर डारव।
अतराब म बात बगर गे। अकती के दिन भोलापुर म तरिया मन के बिहाव होने वाला हे।
गांव गांव नेवता पठोय गिस। अकती के दिन भोलापुर म हजारों आदमी सकला गें। बजनिया मन दमउ, दफड़ा, मोहरी धर के आइन। अखाड़ा पारटी वाले मन अखाड़ा धर के आ गें। गांव सइमो सइमो करे लगिस।
आधा गांव बेटी वाले बन गें। आधा गांव दुल्हा पक्ष वाले बन गें। बेटी वाले मन अपन तरिया के लद्दी ल निकालिन। बेटा वाले मन अपन तरिया के लद्दी ल निकालिन। जम्मों डहर साफ-सफाई करिन। लीप-बहर के मड़वा छाइन। आन गांव के देखइया मन बरतिया बन गें।
बड़ धूम धाम ले बरात निकलिस। बाजा-गाजा के धूम हो गे। कलाकार मन घोड़ा-हाथी के स्वांग धरे रहंय। जोक्कर-परी मन के नाच अलग चलत रहय। मोटियारी मन बिधुन हो के, खांद जोरे-जोरे जोत्था के जोत्था भड़ोनी गाय म भिड़े रहंय। गोधूलि बेला म बिहाव संपन्न हो गे। इही बिहाव के निसानी आय वो खंबा मन।
चौमास आइस। झमाझम बरसा होइस। दुनों तरिया मन लिबलिब ले भर गें। चौमास बीतिस। पानी जस के तस। काजर सरिख निरमल जल लहर-लहर लहराय लगिस।
तरिया के पार मन म चारों मुड़ा बर, पीपर अउ आमा के बिरवां लगाय गिस। गांव के सोभा अउ पहिचान, बर-पीपर के पेंड़ अउ आमा के बगीचा ले होथे।
ये बात कोन जाने कते जुग के होही ते। बिहाव के खंबा मन अब सर-घुन के नंदा गे हे। बोरिंग के जमाना म तरिया के कोन पुछंता हे? लद्दी म तरिया पटा गे। चौमास नंहके के बाद लइका मन इंहचे किरकेट खेलथें।
छत्तीसगढ़ राज बनिस। सरकार अब इही तरिया मन ल बोfरंग के पानी ले भरे के उदिम करथे।
कुबेर
(कहानी संग्रह भोलापुर के कहानी से)


text:
टैग | Dell Inspiron 14 3442
Dell Inspiron 14 (3443) लैपटॉप विंडोज 7, विंडोज 8.1, विंडोज 10 ड्राइवर, अनुप्रयोग, अपडेट
डाउनलोड डेल Inspiron 14 (3443) लैपटॉप विंडोज 7 32 / 64bit, विंडोज 8.1 64bit, विंडोज 10 ड्राइवर, अनुप्रयोग और अपडेट। डाउनलोड इंटेल चिपसेट ड्राइवर, ग्राफिक्स वीडियो ड्राइवर, ऑडियो ड्राइवर, ब्लूटूथ चालक, वायरलेस लैन चालक, कार्ड रीडर चालक, लैन चालक, टचपैड ड्राइवर, इंटेल मेई ड्राइवर, डेल quickset आवेदन,
Dell Inspiron 14 (3441) लैपटॉप विंडोज 7, विंडोज 8.1, विंडोज 10 ड्राइवर, अनुप्रयोग, अपडेट
डाउनलोड डेल Inspiron 14 3441 लैपटॉप विंडोज 7, विंडोज 8.1, विंडोज 10 ड्राइवर, अनुप्रयोग और अपडेट। डाउनलोड एएमडी Radeon ग्राफिक्स ड्राइवर, Realtek ऑडियो चालक, Dell वायरलेस 1704 WiFi + ब्लूटूथ चालक, कार्ड रीडर चालक, लैन चालक, टचपैड ड्राइवर, डेल हवाई जहाज मोड स्विच चालक,
Dell Inspiron 15 (3542) लैपटॉप विंडोज 7, विंडोज 8.1, विंडोज 10 ड्राइवर, अनुप्रयोग, अपडेट
डाउनलोड डेल Inspiron 15 3542 लैपटॉप विंडोज 7 32 / 64bit, विंडोज 8.1 64bit, विंडोज 10 ड्राइवर, अनुप्रयोग और अपडेट। डाउनलोड इंटेल चिपसेट ड्राइवर, ग्राफिक्स वीडियो ड्राइवर, ऑडियो ड्राइवर, ब्लूटूथ चालक, वायरलेस लैन चालक, कार्ड रीडर चालक, लैन चालक, टचपैड ड्राइवर, इंटेल मेई ड्राइवर, डेल quickset,
Dell Inspiron 14 (3442) लैपटॉप विंडोज 7, 8.1, 10 ड्राइवर, अनुप्रयोग, अपडेट
डाउनलोड डेल Inspiron 14 3442 लैपटॉप जीत 7 64bit, जीत 8.1 64bit, विंडोज 10 32 / 64bit ड्राइवर, सॉफ्टवेयर और अद्यतन। डाउनलोड इंटेल चिपसेट ड्राइवर, ग्राफिक्स वीडियो ड्राइवर, ऑडियो ड्राइवर, ब्लूटूथ चालक, वायरलेस लैन चालक, कार्ड रीडर चालक, लैन चालक, टचपैड ड्राइवर, इंटेल मेई ड्राइवर, डेल quickset आवेदन,


text:
मोंगरा ह रद्दा मां जावत-जावत सोचे, मोर भइया ह सुख के देखनी बर तरस गे। कतेक दुख ल भगवान ह खपल दिस ओकर मूंड़ी उप्पर। ददा ह कतेक आस ल बांध डारे रहय। मंगलू ह पढ़ लिख के साहेब बनही। गांव के गौंटिया के मान त ओला मिलय। फेर साहेब के ददा कहाय के बड़े साध रहय ओला। अपन जियत ले भइया ल कभू कोनो जिनिस के कमी नइ होवन दिस। इही दुनिया के संसो ह दाई ल खा डारिस। अउ दाई के मरे ले ददा ह अपन जिनगी ल बाराबांट कर डारिस। फेर दू साल सरलग अकाल नइ परतिस त ओखर उप्पर लागा नइ होतिस। फेर उही जम्मो साध ल धरे धरे भगवान घर चल दिस। अउ दुख अउ तकलीफ सहे बर भइया ह बने कालाहंडी के नउकरी ल छोड़के घर आगे। ये सब सोचत सोचत अपन भइया घर मां आगे।
काय पीसत हावस भउजी।
आमा के चटनी त आय वो, दार ह सिरागे हावय। तोर भइया रइपुर गे हे त कहे रहेंव दार बर। फेर अब ले ओखर आय के बेरा नइ होय हावय।
ले काय होगे नइ आइस त। रइपुर मां कोनो नउकरी के खोज खब्बर लेवत होही। कस ओ भउजी, हमर मन के खेत ह त हावै फेर काबर हमन दुख ला नइ दुरिहा देन। भइया संग हमू मन कमाबोन त कइसे हमर दिन ह नइ फिरही।
बने त कइथस ओ नोनी, फेर खेतिहर ल घला रुपिया के जरूरत परथे। कहूं रुपिया होतिस त अतेक दुख नइ सहितेन ओ। नइ खेत ह परिया परे रतिस अउ नइ मोर पाले वोतेक बड़ टुरी ह हाथ ले बेहात होतिस।
रो झिन ओ भउजी, सोनिया ह हमर तकदीर ले उठगे राहय।
एही ल सोचके त मन ल धीर बंधाय हवंव, नइ कबके मर खप जातेंव।
ले छोड़ वो रोनहुक गोठ ला।
फेर तोर मन ह कइसे डोलगे ओ। बाबू के अब ले कोनों अत्ता-पत्ता नइ लगे हे।
लागबे करही ओ भउजी। मोर मन ह कइथे के देर ले आही फेर अबेर नइ करही।
भगवान ह तो मन के बात ल पूरा कर देतिस। तहूं बने रहिते त हमरो दुख ह बिसरे रइतिस।
ले छोड़ न ओ ए गोठ ल। मेंह आये हवंव जिनगी के नवा रद्दा रेंगे के संदेस लेके अउ तैंहा मोला आनी बानी के गोठ मा भुलवारत हावस।
काय नवा रद्दा हे ओ।
ले सुन मोर गजामूंग ल त तैं जानथस न। उही मोला बताय हे के हमर राज के सरकार ह खेतिहर किसान मन ल खेती करे बर बीज अउ गोरु बर रुपिया देय के जोजना बनाय हवय। हमरौ त खेत हे, हमु मन त जुन्ना खेतिहर हावन। भइया ह आही त बेरा के बूड़त ले ओला गजामूंग घर भेजबे। भांटो ह सब्बो बात ल ओला समझा दिही।
मोर त समझ मां तोर बात ह नइच आइस। सरकार ल काय परे हावय के किसान मन ल रुपिया दिही। लगान त उत्ताधुर्रा बढ़ा डारे हावय। कतको किसान मन त सरकार ल अउ जवाहिरलाल ल अब ले बखानथें। कुछु नइ होवय बखनइया मन ले। उन्खरौ बखाने के काम हे। हमर देश मां हमर राज, हमीं ओखर बढ़ोत्तरी के हकदार हावन, अउ बोरे के। सरकार ह जोन करथे बने गुनके।
ले टार तोर भाखन ला, तोर भइया आही त कहि देहूं।
त मेंह जात हावंव।
ले चना-मुर्रा खा ले फेर जाबे।
लान दे, तोर मंया ह त मोर दाई के सुरता ल भुलवार दे हे।
मोंगरा ह खा पी के अपन घर चल दिस। घर मां आज के अकेल्ला रहइ ह ओला अउ खलत रहय। कहूं ओमन होतिस त ए नवा रद्दा के गोठ ल उनला सुनातेंव। ओखरो जी ह जुड़ातिस। कतेक दिन ले भइया ह दुख ल सहत अपन नोनी बाबू ल पोसते हावय। भगवान ह उन्खर सुनतिस त मोरो जी ह जुड़ातिस।
बेरा ह मूंड़ी उप्पर चढ़गे रहय। मंगलू ह कुछु गिरस्ती के समान ल मोटरी मां गंठियाय घर अमरिस। त केतकी ह रांध-रुंध के ओखर रद्दा देखत अंगना मां बइठे रहय।
कस गा, अतेक बेर कइसे कर देय ?
का बेर अउ का अबेर ओ। रइपुर के जवइ मां मन ह बिलम जाथे। अउ घर मां नींगते मूंड़ी उप्पर गिरस्ती के फिकर ह चढ़ जाथे ओ।
बने त गुनथस गा, कतेक फिकर करबे। जिनगी ह त दुखे दुख पहागे। आज मोंगरा आय रिहिस।
फिरन्ता ल पूछे बर आय होही।
हहो, फेर एक गोठ अउ चलागे हे, हमर जिनगी के हंसउक बर।
काय गोठ ओ ?
टुरी ह कहत रिहिस के हमर रइपुरा मां सरकार ह विकास जोजना के दबतर खोलइया हावै। जौन ह खेतिहर केसान मन ल खेती के बढ़ोत्तरी बर रुपिया पइसा के मदत करही।
त हमर मन के काय भला होही।
तोर चेत ह गंवागे हे गा। हमरो त दू एकर खेत ह हवै। फेर हमन त जुन्ना केसान हवन गा।
हहो ओ बने त कइथस। मेंह किसानी बर अतेक पढ़े लिखे हावंव। मोर ददा ह जियत रइतिस त चार थपरा मारतिस मोला अउ कइतिस, कस रे, मेंह तोला इही किसानी करे बर अतका पढ़ाए रहेंव। तोला सुरता त होही ओ, के ओह मोला साहेब बनाय बर अतेक मनुहा केपढ़े ल रइपुर भेजय। एक छकड़ा मोर बर दिन भर रइपुर मां परे राखय। मोला किसानी करत देख के परलोक मां ओखर जी ह दुख नइ पाही ओ।
बने कइथस गा, समारु के ददा। तोर पढ़इ ह त बने हे, फेर पढ़इ ह काय करे सकिस। जम्मो झिन सुखा के कांटा असन हो गेन। सेय पाले टुरी ह बिन दवइ पानी के हाथ ले बेहाथ होगे। अउ त अउ एक ठिन बहिनी ओखरो जिनगी ह मांटी मां मिलगे।
त एमा पढ़इ के काय दोख हे। ये त हमर करनी आय। जइसे बोये रेहेन, तइसने त काटबोन।
ये बोवइ कटइ नोहे गा। ये ह अपने हाथ ले कुल्हारी मां अपने गोड़ ल कटइ आय। पढ़े मनखे त ओही आय जोन बेरा ल देख के बोझा उचाय मां घला नइ लजावै। मोर मन हा कइथे के एक दिन तैंह अपने हेकड़ी अउ तकदीर के फेर मां जम्मो झिन ल मांटी मां तोप डारबे। तभ्भे तोर आंखी ह खुलही। फेर तब के तोर कमइ त अविरथा आय। काकर बर कमइ करबे अउ खाही कोन।
मंगलू ह रो डारिस। केतकी के बान असन भाखा ल सुनके। अउ केतकी घला रो डारिस अतेक कठोर भाखा ल कहिके। दूनों ल सहउक नइ लागिस। एक-दूसर ल अपन कउरा मां पोटार के रोवत रहिन।
दुखहा त दूनों रहंय। फेर मन ह हलकाइस त मंगलू ह किहिस – मेंह तोर बात ला मानहुं ओ, अब अपन जोड़ी अउ नोनी बाबू ल तकलीफ मां नइ देखे सकवं। तुम्हरे मन ल देखके त बल बंधाथे ओ। नइ त जिनगी ह कबले मांटी मां मिलगे होतिस।
ले चुप्पे रहिगा। आनी बानी के गोठ ह बने नइ लागय।
त बता न मोंगरा ह काय केहे रिहिस ?
ओह कहे हे के भइया ल सोहागी के मनखे मेंर भेज देबे। ओह जम्मो गोठ ला समझा दिही।
बने हे में संझौती जाहूं। फेर अभी त पेट ह कुलबुलावत हे, चल न थारी परोस। मेंह मुंहु कान ल धो के आत हौं।


text:
दुलरवा अपन ससुरार पहुंच गे। ससुरार म ओखर बर पहिलीच ले अबड़ेच तइयारी कर डारे रिहिन। दुलरवा के समझ म नई आवत रिहिस के आखिर तार काबर करे गीस बिहाव होय के बाद ओहा पहलीच बेर ससुरार आय रिहिस, तउन पाय के ओला झझक लागय। झझक के मारे ओहा कखरो मेर पूछ बने नई समझत रिहिस अऊ रात कब होही कहिके रथिया के रद्दा देखत रिहिस।
आखिर मां अबड़ेच असकट मां दिन कटिस अऊ रात अइस। खवई पिअई होय के बाद दुलरवा ला एक ठन कुरिया मां अमरा दीन। उहां सोनकुंवर हा अपने देवता के पूजा करे बर पहलीच ले तइयार बइठे रहिस। दुलरवा हा दसना मां बइठतेच रिहिस के सोनकुंवर हा दऊड़ के ओखर गोड़ मां गिर परिस। दुलरवा हा सम्बलिस अऊ उठा के सोनकुवंर ला दसना मैं बैठार लिस। अरे सुनकुंवर तेंहर अइसना काय करत हस। का हो गे हे ? का मोर मोर ले कांहीी गलती होगे हे, का होगे हे बता ना। सोनकुंवर ला अपन ये लेड़गा घरवाला उप्पर रिस लागत रिहिस हे अऊ सोग घलोक। सोनकुंवर हा कहिस – तुमन मोर चिट्ठी के जवाब काबर नई देव। तोट चिट्ठी नई आये ले मेंहर कतेक तरसत रहेंव। मने मन रोवंव अऊ आंखी हा तोर निरमोही के वांव ले के आंसू बोहावत रिहिस। फेत तोला त कभूच मोर सरकता आवत रिहिस ? दुलरवा मन मा गोठिया डारिस – नई सोनकुंवर नई, मेंहर रोजेच तोर सुरता करंव फेर सुरता करे ले का होथे ? मन हा घेरी-बेरी बीते समे ल सुरता देवाय अऊ ओखर मारे मन में दुख के राज हो जावय। मनखे मन घलोक रोनहुत मुंह ला चिन्ह डारंय अऊ ओ मन ला केहे के ओढ़र मिल जाय के एहू का गोठ आय के बिहाव होत बेर नई लागीस अऊ इंखर जकहा पना आगे। इही पायके कांही नहीं कहे सकेंव! अऊ चिट्ठी के जवाब नई देय के गोठ कहेय तब मेंहर चिट्ठई ला कभूच-कभूच लिखथंव। ये तोला जानना चाहि। अच्छा अब रिस ला छोड़ ये त बता के तार काबर भेजे रेहेव। अतका कहतेच सोनकुंवर के मुंह हा हांसी ला नई लुकाय सकीच अऊ ओहा किहिस – सिरतोनेच देंहर निच्चट लेड़गा मुंहा हावस ओ तोला बलायेच बर भेजे रेहे अन। अतका ला सुतेज ओहर लजाय असन हो गे। पेर तभो ले ओहर हार के घलोक जीत गे हवंव समझत रिहिस।
थोकन बेरा ले एती ओती गोठ होत रिहिस। तहां ले नींद आय लागीस, तभो ले सोनकुंवर सुतिस नई, अऊ मुडसेरिया म बइठ के मुंड़ी मां अपन हाथ ला फिरोत रिहिस।
बिहिनिया होगे। सुरुज भगवान हा अपन बेरा मां उगे। दुलरवा हा रोज के काम ले फुरसद हो के बैठका खोली कोती गिस। सोनकुंवर नास्ता के जोख मढ़ावत रिहिस। ओह जाके एक ठिन खउसरी मां बइठ गिस। सोनकुंवर हा दुलरवा के आघू मां नास्ता के मलिया ला मढ़ा दिस अऊ उहू हा एक ठन मलिया ला लेके बइठ गे। दुलरवा ह किहिस – सोनकुंवर अकेल्ला खात-खात अड़बड़ दिग होगे आना आज संग संग खाबो। सोनकुंवर किहिस अऊ कोने आ जाहीं त का कइहीं अरे कोन आही ? अऊ आइच जाही त काय कइही। तेंहर मोर अस के आ जाही तेखर। सोनकुंवर ला हांसी लागिस। दुलरवा हा ओखर हंसई मं संग देय लगिस अऊ सोनकुंवर के फरा मुंह मा पेड़ा ला भर देइस अऊ ओहा दुलरवा के मुंह मा डारिस।
चार दिन ल दुलरवा हा काट डारिस। फेर अब इंहा बने नई लागिस। ओला भौजी के सुरता ह ताला बेली कर देवय। ओला भौजी मेर ले अलगे होय आज चार दिन हो गेय रिहिस। ओहर अपन सारी बिजय ला बला किहिस – कहूं बनय तो सोनकुंवर ला पठो दे अऊ अपन खोली कोती रेंग दिस।
अरे गा होगे, तुंहर मुंह काबर उतरे हे। का हमन ले कांही चूक होगे। दुलरवा हा किहिस – सोनकुंवर आज मोला भौजी के सुरता हा तरसावत हे। मोर आंखी हा ओखर दरसन करे बर तरसत हे। का तहूं हा चलबे। सोनकुंवर हा कुछु नई किहिस अऊ अंखी मं आंसू भरे के भरे बाहिर निकलगे।
माई लोगन मन के मन हा कतेक अपस्वार्थी होथे। ओहर अपन घर वाला ला कभू दूसर औरत के बड़ाई करत नई सुने सकय, ओहा दाई काबर ना होय।
सोनकुंवर उप्पर के पटाव म चढ़गे। ओखर मन मां दुलरवा अऊ भौजी के बिषे म नई बताय सकंव के का-का गोठ आइस। ओला लागिस के मोर दुनिया अब उजड़त हे।
आखरी मां सोनकुंवर हा जाय के फैसला कर लेइस। सोनकुंवर के दाई हा किहिस – बेटी, तेंहर अभी कइसे जाबे। अभी त तोर कुराससुर हा लेवाय के सोर घलोक नई पठोय हे। सोनकुंवर के छाती हा त भरम मां फाटे जात रिहिस। ओहा किहिस – मोला त इन्खर संग रहे बर हे। कुराससुर ले काय मतलब हे।
दुलरवा ला पठोय के सब्बो तैयारी कर देय गीस। रेल के बेरा हा लकठिया गे। रमई कका हा टांगा लान के ठाड़ करिस। दुलरवा हा आघू ले टांगा म चढ़ के बइठगे।
अरे, ये रोवई गवई तेंहर कोनों धुरिहा थोरे जाथस। फेर तभो ले रोवई हा कमती नई होइस। रमई कका हा आंखी के आंसू ला पोछत, सोनकुंवर ला टांगा मां लान के बइठार देइस। टांगा टेसन कोती चल दीस।
रेल एक घंटा पाछू रिहिस। रेल के अबेर होवई हा सोनकुंवर ला नई अखरिस, फेर दुलरवा ला अखरे लागिस। हे भगवान, तहूं मोला पदोवत हस – झट कन मोला मोर भउजी मेर अमरा दे। फेर कहां, दुलरवा घलोक गाड़ी के अगोरा मा एती ले ओती किंचरे लागिस। रमई कका हा सोनकुंवर के लकठा मां बइठ के कांही कुछु फुसुर-पुसुर गोठियावत रहिस।
कइसनों कर के एक घंटा बीत गे। रेल टेसन मां ठाड़ होगे। दुलरवा अपन समान ला एक ठिन डब्बा मां भरिस। गाड़ी मां अबड़ेच लट्ठा रिहिस। अतके के बेठई त कहूं जाय, सामान रखई घलोक मुस्कुल पर गेय रिहिस। रेल हा इहां तीन मिलिट रुकय तउने पाय के एती ओती के कांही सोचब बिचारब ला छोड़ के खिड़की कोती ले डब्बा म समान फेंकई सुरु कर दिच। ओतका बेर डब्बा मा गोहार असन पर गे। फेर दुलरवा के धियान त ओ कोती थोरकोच नई गीस।
हांथ कइसनों कर के समान ला त भीतर मां कर डाहिस। अब एक मुस्कुल त कट गेय रिहिस, दूसर के बेरा होइस। अब बइठे केती जाय। फेर दूसर मुस्कल ला सोनकुंवर हा बना डारिस। अइसे होइस के दुलरवा हर बिचारतेच रिहिस के एक झन भलमानुस हा सोनकुंवर ला किहिस – बेरा तो होगे, चढञ जावना। अऊ ओहा दुआरी मा ठाड़े मनखे मन ला अपन चंघा मां बइठे पर किहिस। दुआरी उघरिस अऊ ओमन खुसर गिन। सोनकुंवर ला त ठउर मिल गे। फेर दुलरवा ठाड़ेच रिहिस। दुलरवा के मने मन हिजगा होत रिहिस हे के जौकी मन मां का बात हे कि उखर सब्बो जघा काम बन जाथे अऊ हमन के नई बनय। कहूं महूं डौकी होतेवं।
दुलरवा अइसने बिचार मां भुलाय रिहिस के रेल हा छुट गे। अऊ तहां ले दुलरवा रेल के रंग ढंग मं भूला गिस।
दुलरवा के टेसन आगे। अऊ दुलरवा दुवारीच ले तुरते भुतिहार मन के मुंड़ मां समान ला मढ़ा दिस। अब ओमन ला उतरई घलोक हा मुस्कल होगे। काबर के बाहर वाला मन भीतरी खुसरे बर अऊ भीतरी वाला मन बाहिर निकले बर, लकपकाय रिहिन। आखरी मां ओमन धक्का खात खाले मां उतरिच गे।
येती भौजी हा दुलरवा के रद्दा देखत रहिस दुलरवा कब आही। आ जा ना रे दुलरवा, मोला तोह अबड़ेच सुरता आवत हे। आज त कौंवा हा छानी म चारा बांटत रिहिस हे। का तेंहर आजो नई आवस ?
भौजी हा दुलरवा के सुरता करतेच रिहिस के टांगा हा दुवारी मां ठाड़ होइस। टांगा के ठाड़ होयके आरो पातेच भौजी हा दुवारी मां पहुंचगे। देखिस के दुलरवा अऊ सोनकुंवर दूनों झन आए हैं। ओला अड़बड़ खुसी होइस। दुलरवा हा टांगावा वाला समान उतारे बर किहिस अऊ अपन हा भौजी के गोड़ा मां गिर गे। भौजी ला देखते ओखर आंखी मां आंसू भर गे। ओहा किहिस के मेंहर तोला देख बर कतका तरसत रहेंव जानत हस ? भौजी हा दुलरवा ला उठा लिस अऊ किहिस अरे, तुलरवा कइसे बैहा हो गेय हस। चल भीतर चल, मेंहर सोनकुंवर ला लेके आवत हंव। दुलरवा सोज अपखोली मां गईस अऊ खटिया मां सुतगे। भौजी हा हांक पारिस – अरे दुलरवा आना भइया रोट खा ले। दुलरवा हा कहिस – आवत हौं भौजी, तहुं अपन बर हेर ले। मेंहर आज रोटी तोरेच संग खाहूं। दुलरवा हा ओन्हा बदल के खाय बर आईस। देखिस के भौजी हा परोस के बइठे हे। बेरा होगे का भौजी। अइसे लागत हे तोला अबडड़ेच भूख सागत हे। भौजी हा किहिस – हहो मोला त भूख लागतेच हे, फेर का तोरपेट मां ससुरार के लपडुआ हा किंचरतेच हे। हहो रे भौजी तेंहा सच काहत हस, पेट ह अब ले फूले हे। आखिर ससुरार के माल ये ना। ले बने हे आ खा ले। पेर लप्हरसी मारबे। अभी सोनकुंवर ला घलोक खवाना हे। दुलरवा हा भौजी के कहे मान के रोटी खाय बर सुरु कर दिस।
जब सबो झिन रोटी खा डारिन तब दुलरवा हा किहिस – सोनकुंवर तंय चल मेंहर अभी भौजी मेर ले आवत हंव। अऊ पेर भइया मेंर घलोक जाय बर हे। सोनकुंवर अपन खोली कोती चल दिस अऊ दुलरवा हा भौजी के खोली कोती। दुलरवा हा अपन भइया डेरहा के पांव परिस अऊ अपन भौजी तीर भूंया मं आके बइठ गे। थोकन बेर ले तह डेरहा हा दुलरवा संग ओखर ससुरार के गोठ करत रिहिस। ओहा तार के बिसे मां पुछिस, तब दुलरवा हबा कांही जवाब नई देइस। लजा के भौजी कोती देखे लागीस। भौजी हा बिन हांसे नई रेहे सकिस कहीस कइसना भाई आव के सब्बो गोठ ल पूछथव, अरे का येहा जम्मो गोठ ला तुमन ला बता देही। डेरहा हा कहिस – ले भई नई पूछंव, मैं त सूतत हौं। हहो दुलरवा तेंहा बिहिनिया दूकान खोले बर चल देबे। मेंहर काली रतनपुर जाहूं।
दुलरवा अऊ भौजी रात के एक बजत ले कोठियावत रिहिन। येती सोनकुंवर ला रिस लागत रिहिस। कइसना नमनसे ये अब लेनई आइस। सोनकुंवर के मन मां पाप आगे। आखिर भौजी ले ओला अतेक मया काबर हे। कहूं कांही अऊ तो नोहय। हे भगवान, कहूं अइसना होईस त मेंहर अपन मइके चल देहूं। अऊ कहूं उंहो नई रेहे सकंव त कोनो सहर मां मास्टरी कर लेहूं। का मेंहर इन्खरे मन आसरा में हों। सोनकुपंवर के धुकधुकी हा बाढ़े लागिस। ओहा उठिस अऊ भौौजी के खोली कोती चलिच जइसने वोरहा दुवारी मं पहुंचिस अऊ उहां जौन देखीस ओहा ओखरमन के गोठ के भरम ला अऊ पक्का कर दिस। दुलरवा हा भौजी के कोरा मां मुड़ला राखे धीरे-धीरे कोठियावत रिहिस।
ठउका रे भगवान तेंहर डउकी मन ला काबर अतेक भरमहीन बना देय। हमन रद जात मन हा अतेक भरमाहा नई होवन। अऊ डउकी मन ला भरम होतीस कोनों अऊ जघा, फेर जऊन दुलरवा हा भौजी ला महतारी ले जादा मया करय तेखर बर, सोनकुंवर के मन मां काबर ठौर देय। का ओहा नई जानय। नई जानय के किवमन के कइस लिख दिन – ‘आंचल में है दूध और आँखों मं पानी’ मेंहर त कहिहौं ‘अंचरा म है भरम, अऊ आंखी मं ओढ़हर।’ अइसना बिचार करइया डउकी मन ये नई समझय के का कभू अइसना होय सकही। महतारी बेटा माँ, भाई बहिनी मं परदा। कमती समझइया आंय ना तऊने पाय के त ओमन ला जिंदगानी बने ढेग के चलाय बर एक सहारा के जरूरत बने रहिथे।
एक बज गे। भौजी हा कहिस – दुलरवा जा सुत एक बजगे। दुलरवा उठिस अऊ अपन खोली कोती चल दिस। अरे ये काये, सोनकुंवर का हो गेहे ? अरे गोठिया न। फेर सोनकुंवर के ससवाई हर बाढ़ते जाय। ओहर कहिस मेंहर अब एक छिन इहौं रहना नई चाहंव। तेंहर अलगे रहिबे त मेंहर रहिहौं, नई त मोला मइके पठोदे। दुलरवा ह ये हाना ला नई समझे सकिस। दुलरवा हा कहिस – आखिर तोला का हो गेहे सोनकुंवर ? सोनकुंवर हा कहिस – कांही त नई होय ये, फेर तोर भौजी संग अतेक मया हा मोला नई सुहावय।
दुलरवा के मुंड़ हा किंजरे लागिस। ओहा लकठा मा माढ़े अराम खुसरी मां बइठ गे अऊ किहिस – सोनकुंवर ये मेर तेंहा भूलावत हस। तोर मन मा जौन बिचार उठे हे ओखर से तोला तोकन बेर बर अराम मिल जाही। फेर जन भर रोय बर परही। फेर तोला मोर बारे मां ठऊका-ठऊका पता नइये। मोर भौजी...। मंझोतेच म सोनकुंवर हा किहिस – मैं सब जानत हौं। तेंहर मोला ठग के गोठ झन कर। दुलरवा ला ये सब सुनई हर अनसहयुक होत रहिस। हे भगवान, कहूं मोर हाथ ये करमछाड़ही ऊपर छूट झन जाय। ओहर उठिस अऊ खोली के बाहिर जाय लागिस। सोनकुंवर हा दुलरवा के हाथ ल धर लीस अऊ गरिस – बने हे तेंह जल दे। पेर अतका सुरता कर ले भैया अऊ भौजी के जायदाद मं मोर जरूर हक हे फेर वोला बांटा करे के नइये।


text:
एसो के चुनई म महूं खड़े हावंव अऊ ये गांव के जम्मो वोट हा मोला मिलना चाहिए। ये बुता ल मेंहा आज ले तोला सौंपत हंव। काबर अब वोट डारे बर सिरिफ दस दिन बांचे हाबे। ऐती बर अब्बड़ अकन गांव किंजरे बर घलो हाबे। हो सकत हे कहूं अऊ आय बर नई मिलही। ये कागज पथरा ल धर, मोला फटफटी छाप मिले हाबे, बने सबो घर किंजर-किंजर के बता देबे। माइ पिल्ला गांव भर के मनखे मन इही फटफटी छाप म वोट डारहीं तब बनही जी, तोला काहीं कुछु लागही तेला बता देबे।
ग ऊरा चऊक म बइठे, अंकालू अऊ सुखिया गोठियावत राहाय कि अब चुनई के दिन ह घलो तीर म आवत हे कोनजनी ये दरी कोन खड़ा होवत हे ते, फेर नेता बने के अड़बड़ फायदा तको हे। जेन ह नेता, गांव के मुखिया, विधायक मंतरी बनथे ओकर पांचों अंगरी घीव म रथे। अतका गोठ ल सुन के बीड़ी पियत रहाय तेन ल छोड़ के टेटकू ह बुधारू ल पूछ परथे। का महूं ह चुनई म खड़े हो सकत हों का? बुधारू ह चुनई म खड़े होय के जम्मो नियम ल बताथे। सुन के टेटकू गदगद हो जथे अऊ चुनई लड़े बर फारम ल भरथे। मीठ-मीठ गोठ गोठिया के पांच-छै झन ल अपन समर्थन म मिला लेथे। टेटकू भइया जिन्दाबाद के नारा लगात घरों घर रोज किंजरत परचार परसार ल तेज कर दिस। जब समरथक मन थक जाय तब टेटकू ह अकेल्ला अपन खास संगवारी मतदाता जगा प्रचार म जाय। मंझनी मंझनिया दू बजे के बेरा लकलक ले भुइंया तीपे, घाम ह अड़राय, बुधारू घर के महाटी मेर आके कहिथे-
‘कोन्हो नइयो का जी, एको झन नई दिखत हौ, परान ह छुट जही तइसे लागत हे ददा, याहा का चुनई म खड़ा होवई हरे जी ताला-बेली हो गे हंव। पहट बिहनचे जुवार के निकले हंव, धन ये संसो अऊ नेता बने के सऊंक कब वोट डारे के दिन आही तब हाय जी लागही।’
ओतकी बेरा कुरिया ले निकट के जेठन ह डेरौठी मेर आथे, ओला देख के टेटकू चंगा होगे हांसत गोठियाथे-
‘राम-राम भइया, बने-बने जी।’
‘हव सफ्फो बनेच-बने ग। बने रबे तभे तो मेल-जोल होथे। आव बइठो, खटिया बिछे हाबे।’
‘ले ना रहन दे गा, दिन भर बइठई ताय कत्तेक ल बइठबे। अभी बइठे के बेरा नइए, फेर एक ठन बात ले के तोर मेर आय रहेंव।’
‘वा बोल न भई, काय गोठ हरे तेला।’
‘एसो के चुनई म महूं खड़े हावंव अऊ ए गांव के जम्मो वोट हा मोला मिलना चाहिए। ये बुता ल ये हा आज ले तोला सौंपत हंव। काबर अब वोट डारे बर सिरिफ दस दिन बांचे हाबे। ऐती बर अब्बड़ अकन गांव किंजरे बर घलो हाबे। हो सकत हे कहीं अऊ आय बर नई मिलही। ये कागज पथरा ल धर, मोला फटफटी छाप मिले हाबे, बने सबो घर किंजर-किंजर के बता देबे। माइ पिल्ला गांव भर के मनखे मन इही फटफटी छाप म वोट डारहीं तब बनही जी, तोला कहीं कुछु लागही तेला बता देबे।’
‘तहूं ह उदूपहा आके बज्र बुता दे देस टेटकू, नहीं काहात तक नई बनत हे, ननपन के संगवारी, ऐके इसकूल म पढ़े-लिखे हन, तोर गोठ ल टार तक नइ सकंव, मैं कइसे करंव तइसे लागथे।’
‘का कइसे करबे जी, अतका काम ल नइ करबे त कइसे बनही।’
‘बात ओइसे नइए टेटकू।’
‘त कइसे हे बता डर, पइसा-कौड़ी लागही त मेंहा दे बर तियार हंव, घर कुरिया, खेत-खार ल बेच के चुनई लड़त हंव, कोन्हो हार जहूं ते मरे बिहान हो जही, चुनई के सऊंक म घर निकाला हो जाही।’
‘वो हो… तोला कइसे समझांव कहिथंव।’
‘का बात हरे तेला फरिक-फरा बता न गा। तेहा अन्ते दल में तो नई चल दे हस, तेमा मोर परचार करे बर डरातव हाबस, ओइसने होही त छोड़ वोती के गोठ ल, तेहा मोर मदद कर भई मंद-मऊहा लागही ते बोल ना, के पेटी उतारहूं तेला। कपड़ा-उन्हा, कथरी, चद्दर, लूगरा, दरी, चाऊंर, दार संग मं दस हजार रुपिया तक दे बर तियार हंव, फेर बोट फटफटी छाप म ही जाना चाही। अतका कर सकत हंव भई मेहा।’
‘ते काबर समझत नइयस।’
‘अऊ समझाय बर बाचेच हाबे गा, ते सोचत हाबे मान लो कोन्हों चुगली कर दिही त कइसे करहूं कहीके, त सुन ओकरो निबटे के जुगाड़ हाबे मोर तीर मं, एकात कनी नहीं, अब्बड़ अकन गुण्डा हाबे, तोर इसारा करत देरी रही, मेहा’ तुरते भेज के मजा बता दूहूं, मोर राहत ले तेहा झन डररा, कइसनो होय मोला कोन्हों भी हालत से एसो के चुनई मं जीतना जरुरी हाबे, तहन देखबे। अभीन तो अतकी जीनीस देवत हौं, जीते के पाछु तोला मालामाल कर दूहूं, तब मेहा टेटकूृ नहीं नेता टेकनसिंह कहाहूं जगा-जगा दारु भट्टी खोलवाहूं, चोरी डकइती, मार-काट मचा के अतका पइसा सकेलहूं कि देखइया मन घलो कांप जाही। तब तेंहा बड़ शान से कबे मोर संगवारी नेता टेकनसिंह के अब्बड़ धाक हे, पुलुस- सिपाही मन तो दुरिहया ले सलाम करथे। सहेब-शिकारी तो आगू-पाछू में किंजरत रथे।’ अतका सुनके जेठन गुस्सा ए एड़ी के तरवा मं चढ़ जथे, बगिया के जोर से आंखी ल बड़े-बड़े छटेर के कहिथे- ‘बस-बस टेटकू अतकी गोठिया, नहीं तो तोर हाथ ल धर के खिंचत मारत खेदारे के नौबत आ जाही। फेर वो बेरा मत कबे संगवारी हो के देरौठी में भगा दिस, मेंहा तोला बने आदमी समझत रहेंव। तेन तो चोरहा, लबरा ले घलो नहाक गे हस। अब में तोर गोठ ल एक कनिक नई सुनव चल तो ते इहां ले जा भई, तोर चेहरा ल तक देखन नई भात हे मोला।’
‘ का होगे तेमा भड़के सरिक गोठियाथस जी।’
‘अरे, ते भड़के सरिक कथस, तोर जइसे मनखे ल तो बोट देवई त बहुत धुरिया हे, कोड़ा मं मार-मार के जेल भीतरी ओइलाय के लइक हस, बढ़िया होइस। गोठे-गोठ में टालत गेंव ते, तोर असली चेहरा तीर मं आगे, नहीं ते बच्छर दिन ले पछताय ल पडतिस। तोर जइसे गुण्डा ल मुखिया चुनके हमर राज ल बरबाद करबो। मुखिया राज के सुरक्छा, परजा के भला करे बर चुने जाथे। तेहा तो उल्टा बरबाद करे बर पहली ले मूंहूं धो डरे हस, तो जइसे ल बोट का, ठेंगा परही ठेंगा? अब तो मेंहा सबो झन ल बता दूहूं कि तोला वोट झन देवे। कतेक गुण्डा रखे हस, भेज वोला मोर करा का करही तेला देखथों। गरीब के सेवा करे ल छोड़ के उद्धम मचाय बर तुले हस। अरे, तोर डऊकी, लइका तक तोला गारी दिही। अइसने करबे ते मरे के बाद नरक मं तक जगह नइ मिलही तोला।’
अतका गोठ ल सुनके टेटकू के मूहू करियागे, ठउका बेरा मं जेठन वोकर आंखी ल खोल दिस, अऊ कसम खा के टेटकू ह कहिथे- मोला माफी देबे भइया जेठन, पद के लालच मं मेहा अंधवा होगे रेहेंव। सही बात ये गरीब के सेवा ही सबसे पुण्य हरे। उही मोर बर पद हरे, कुरसी हरे अऊ सबो हरे। जोन हा राज के सुरक्छा, परजा के भलाई कर सकते हे तेला देख-परख के चिन्ह पहिचान के नेता, मुखिया चुनौ, महूं ह तूहर संग में हवं।
संतोषकुमार सोनकर मंडल
चौबेबांधा (राजिम)
Related posts: